Ўзбекистон телеканалларидаги интеллектуал ўйинларда кўзбўямачилик қилинадими?\nЎз вақтида телевидениеда ўз мухлисларига эга бўлган «Интелектуал ринг» кўрсатувининг собиқ бошловчиси Аброр Зоҳидов эфирдан олдин иштирокчиларга жавоблар бериб қўйилганини тан олди. Унинг бу эътирофи фейсбук ижтимоий тармоғида интелектуал ўйинлар мавзусидаги пост остида билдирилган.\nУ Zo'rTV телеканалида «Что? Где? Когда?» кўрсатувининг муқобили эфирга тайёрланаётгани ҳақидаги хабарга фикр билдириб, бу кўрсатувга омад тилаган.\n«Бу формат энг қулай, энг камхаражат ва нисбатан энг осони ҳисобланади. Чунки бир неча рейтингбоп жамоалар шакллантириб олинса, саволлар оқими назорат қилинса, қолгани техник ишлар (албатта, бу гапларим билан бу турдаги кўрсатувлар муаллифлари ва қатнашчиларига салбий баҳо бермоқчи эмасман, асло, аксинча шундай ғояни йўлга қўйганларига тасанно). Қолганларида мунтазам сифатли маълумотлар (саволлар) тайёрлаш, энг муҳими доимо алмашиб борувчи қатнашчиларни мослаштириш беҳад оғир кечади. «Интелектуал ринг»да роса «энамни кўрганман». Ваҳимасидан тоғни ёриб ташлайдиган одамларнинг ёдлатилган тўртта сўзни эплаб гапиролмаслигидан асабинг бузилади. Битта сон учун мингдан ортиқ саволни қайта ишлаб чиқиш керак. Шунинг учун ҳам «Заковат»нинг умри узун бўлди ва янада бардавом бўлсин», деган у.\nШундан сўнг, ушбу фикр қолдирилган пост муаллифи Хушнуд Худайбердиев ундан фикрига аниқлик киритишни сўраган. Аброр Зоҳидов эса ўз ёзганини яна бир бор тасдиқлаган.\n«Йиллар ўтди, энди айрим сирларни очса бўлар... Саволларнинг жавоби билан берган пайтларимиз бўлган. Эсингизда бўлса, биринчи турда ҳаммага навбати билан бешта савол бериларди. Бир марта етти қатнашчининг олтиси берилган бешта саволдан биронтасига (!) жавоб бера олмади... Бу бир синовлиги билан биргаликда шоу ҳам, ғолибни аниқлаш билан бирга кўрсатувнинг рейтингини ҳам ўйлаш керак. Қолаверса ҳамма «думбул»ларни тўплаб олиб чиқишдан мақсад нима, деган ҳақли савол туғиларди. Ва яна энг муҳими бу қатнашчилар роса саралаб олинган одамлар. Шунда бир иш қилганман: ҳамма қатнашчиларга бешта саволнинг учтасининг жавобларини бериб бошқатдан ёзганмиз. Узр энди», дейилган жавобда.\n«Интеллектуал ринг»да иштирок этган инсон сифатида гувоҳлик беришим мумкин, менга ҳам битта саволнинг жавобини олдиндан айтишганди», дейди муҳокамага қўшилган яна бир интернет фойдаланувчиси.\nСобиқ бошловчининг бу иқрори нафақат «Интеллектуал ринг» кўрсатувида, ундан олдин ва ундан кейинги интеллектуал лойиҳаларда ҳам шундай кўзбўямачилик ҳолатлари бўлгани эҳтимолини кўрсатади.\nЭслатиб ўтамиз, ўтган йиллар давомида Ўзбекистон телеканалларида ҳамон эфирга чиқишда давом этаётган «Заковат» ҳамда «Интеллектуал ринг»дан ташқари «Қилни қирқ ёриб», «Иқтидор», «Зинама-зина», «Лабиринт», «Антиқа мантиқ», «Брейн-ринг» ва бошқа турли кўринишдаги интеллектуал кўрсатувлар экран юзини кўрди. Бу кўрсатувларнинг деярли ҳеч қайсиси кўп вақт «яшаб кета олмаган».\nХушнуд Худайбердиев юқоридаги иқрорга муносабат билдиради. Шу билан биргаликда интелектуал ўйинларнинг барчасида ҳам бундай ҳолатлар бўлмаслигини қайд этган.\n«13 йилдан буён «Заковат» клуби аъзоси сифатида интеллектуал клуб ривожида яна бир жиҳат асосий ўрин тутишини билганман. Бу айнан саволларни олдиндан бериб қўймаслик, иштирокчилар олдиндан биладиган саволига сохта ўйин қилмаслигини таъминлаш.\nИнтеллектуал ўйинларда вазиятдан келиб чиқиб ҳар қанақа усулда билимдонларга ёрдам бериш мумкин, масалан жавобни топа олмаётганда «подсказка» билан ёрдам бериш, саволни бироз енгилроқ тарзда бериш ва ҳ.к.\nАммо саволларни олдиндан бериб қўйиш - бу ҳеч қанақа қолипга тушмайди!\nФақат шоу учун олдиндан берса бўлади, масалан «Имкон шоу»га ўхшаб. Аммо интеллектуал ўйинлар учун мумкин эмас.\nБундай интеллектуал ўйинларнинг умри узоқ бўлмайди. Масалан, «Қилни қирқ ёриб» яхши лойиҳа эди, аммо курсдошларим чиқишганда жавобларни олдиндан сотиб олишган. Барибир бир кун кўрсатувга бунақа қинғирликни касри уради.\n«Заковат»нинг мен энг қаттиқ ҳурмат қиладиган томони ҳам айнан шунда, саволларни ҳеч қачон олдиндан бериб қўйилмаслигида», деган у.\nИнтелектуал ринг Заковат\n«Заковат» кўрсатувининг илк иштирокчиларидан бири Фарҳод Акбаров вафот этди


Пан Ги Мун: “Жаҳонда 420 миллион нафардан зиёд киши диабет касали билан оғримоқда”\nЖаҳонда 420 миллиондан зиёд киши жиддий аломатлар, масалан, жигарнинг ишдан чиқишига сабаб бўладиган ҳамда мамлакат иқтисодиётига жиддий зарар етказадиган диабет касали билан оғримоқда. Бу ҳақда БМТ Бош котиби Пан Ги Мун айтиб ўтди, деб хабар беради kun.uz.\n"422 млн атрофидаги одам диабет билан яшамоқда. Ушбу касаллик умр давомийлигини қисқартиради ва унга жиддйи эътибор берилмаса, жиддий аломатларга, хусусан, жигарнинг ишдан чиқиши ва юрак ҳуружига олиб келади. У оилавий бюджет ҳамда мамлакат иқтисодиётига ҳам жиддий зарар етказади" - деди Пан Ги Мун. Унинг сўзларига кўра, “диабет ҳар йили кенг тарқалаётган касалликлар жумласига киради. Бунга одамларнинг кексайиши ва семириш муаммолари сабаб бўлмоқда”. БМТ Бош котиби таъкидлагандек, сўнгги 35 йил ичида ушбу касаллик билан оғриганлар сони кескин ортиб кетган. Бу ҳолат айниқса даромади паст ва ўрта бўлган мамлакатларда қайд этилмоқда.\nБМТ маъмурий бошлиғининг маълум қилишича, айни кунда диабет сўқирлик ва кўриш ҳолатининг заифлашувига сабаб бўлмоқда. "Одамлар ўзларидаги касалликни кўриш даражасининг пастлашганидан кейин бохабар бўлишмоқда, аммо бу ҳолатда уни қайта тиклашга жуда кеч бўлган бўлади", - деди БМТ Бош котиби.\n500 нафардан зиёд ёш курашчилар Ўзбекистон Кубоги учун беллашади\nКубок якунларига кўра шакллантирилган кураш бўйича ўсмирлар термаси халқаро мусобақаларда иштирок этади.\nИнтернетда Истамбул аэропортидаги портлаш видеотасвирлари: 10 киши нобуд бўлган, 60 киши яраланган\n“Жаҳонда Пан оғримоқда” нафардан Мун миллион киши касали зиёд диабет Ги билан


ФИНАЛГА ТЕНГ УЧРАШУВЛАР - Ўзбекистон овози газетаси\nФИНАЛГА ТЕНГ УЧРАШУВЛАР\nБразилия яшил майдонларида давом этаётган XX жаҳон чемпионатининг барча чорак финалчилари номи маълум бўлди\nМусобақанинг гуруҳ босқичида Испания, Италия, Англия, Португалия, Хорватия сингари терма жамоалар муваффақиятсиз иштирок этиб, аллақачон томошабинлар қаторидан жой олишди.\n«Плей-офф» баҳслари кутилганиданда шиддатли ва муросасиз ўтмоқда. Қуръага кўра, 1/8 финалнинг дастлабки учрашувида Бразилия — Чили футболчилари ўзаро рўбарў келди. Ўйиннинг асосий ва қўшимча бўлимларида жамоалар муроса йўлини танлашди — 1:1. Пенальтилар сериясида эса омад мезбонларга кулиб боқди — 3:2.\nЖаҳон чемпионати «кашфиёти»га айланган Колумбия терма жамоаси эса уругвайликларни 2:0 ҳисобида доғда қолдириб, ўз тарихида илк маротаба чорак финал йўлланмасини қўлга киритди.\nОхирги жаҳон чемпионати финалчиси Голландия вакиллари «плей-офф» босқичида Мексика футболчилари билан куч синашди. Гарчи учрашувда мексикаликлар ҳисобни очган бўлса-да, ўйиннинг сўнгги дақиқаларигача кураш олиб борган «лоларанглилар» ўз иродаларини намойиш этди — 2:1.\nГуруҳ босқичида Уругвай, Италия, Англия футболчиларини ортда қолдирган Коста-Рика терма жамоаси чорак финал йўлланмаси учун Греция вакиллари билан баҳс юритди. Гарчи, учрашувнинг асосий ва қўшимча вақтларида дуранг (1:1) натижа қайд этилган бўлса-да, коста-рикаликлар Бразилияга катта мақсадлар билан келганликларини исботлаб беришди. Пенальтилар сериясига келганда ҳам улар рақибдан устунлигини исботлашди — 5:3.\n«Плей-офф» босқичидан жой олган Франция — Нигерия, Германия — Жазоир терма жамоалари баҳсини ҳам мухлислар катта ҳаяжон билан кузатдилар. Унда француз ва немис футболчилари кейинги босқичга чиқди.\nНимчорак финал босқичининг яна икки ғолиби Аргентина — Швейцария, Бельгия — АҚШ футболчилари баҳсида аниқланди. Ҳар икки жуфтлик учрашувида ҳам асосий вақтда ҳисоб очилмади. Қўшимча бўлимларда эса омад Аргентина (1:0) ва Бельгия (2:1) терма жамоаларига кулиб боқди.\nҚуръага кўра, энди мусобақанинг чорак финалида қуйидаги жуфтликлар ўзаро куч синашади: Бразилия — Колумбия, Франция — Германия, Голландия — Коста-Рика, Бельгия — Аргентина.\nДемак, олдинда бизни бир-биридан янада кескин ва шиддатли ўйинлар кутиб турибди.


Хоразм вилояти ҳокимлигида Ўзбекистон Республикаси Президенти маслаҳатчиси ўринбосари Умар Исмаилов ҳамда Маҳалла ва оилани қўллаб-қувватлаш вазири ўринбосари Ботир Парпиев иштирокида йиғилиш бўлиб ўтди.\nХоразм вилояти ҳокимлиги матбуот хизматининг Kun.uz мухбирига берган маълумотига кўра, йиғилишда Жаҳонгир Қўшназарович Саъдуллаев Хоразм вилояти ҳокимининг ўринбосари - маҳалла ва оилани қўллаб-қувватлаш бошқармаси бошлиғи лавозимига тайинланди.\nЖаҳонгир Садуллаев меҳнат фаолиятида Ички ишлар органларида масъул лавозимларда фаолият юритган. Бу лавозимга тайинлангунга қадар вилоят Ички ишлар бошқармаси бошлиғининг жамоат тартибини сақлаш бўйича ўринбосари лавозимида ишлаган.\nЙиғилишда Хоразм вилояти Маҳалла ва оилани қўллаб-қувватлаш бошқарма бошлиғининг ўринбосарлари ҳам тайинланди. Хусусан, бошқарма бошлиғининг биринчи ўринбосари лавозимига Гулсара Ахмедовна Курбанбаева ҳамда бошқарма бошлиғи ўринбосарлари лавозимига Сардорбек Қабулович Раҳимов ва Маткарим Жуманиязов тайинланди.


ЖЧ-2014. Мундиалга бораётган голеадорлар ТОП-5 / CHAMPIONAT.asia\nЖЧ-2014. Мундиалга бораётган голеадорлар ТОП-5\n12 июн 2014 17:38\nЖаҳон чемпионатида бораётган футболчилар ичида терма жамоаси сафида энг кўп тўп киритган голедорлар ТОП-5 билан таништириб ўтамиз.\nМундиалга кўп футболчилар ўзлари билан керакли нарсаларни олиб кетишади. Масалан Англия терма жамоаси аъзоси Бейнс ўзи билпн гитарасини олиб кетган. Бўш вақтларида овуниб ўтириш учун. Баъзи футболчилар эса бошқа нарсаларни олиб кетишмоқда. Биз сизга сўзламоқчи бўлган беш футболчилар ўзлари билан Бразилияга "омадли" бутсаларини олиб кетишмоқда.\n5. Криштиано Роналдо - Португалия (49 гол)\nМундиалда иштирок этаётган жамоалар сафида ҳозирда энг кўп гол киритган футболчилар бешлигини амалдаги "Олтин тўп" соҳиби Криштиано Роналдо очиб беради.\nПортугалия терма жамоаси юлдузи ҳисобида 49 та гол мавжуд. Айнан шу футболчининиг иқтидори ва голларидан бутун Португалия халқи умидвор. Европа бразилиясининг муваффақиятли иштироки кўпроқ Роналдога боғлиқ.\n4. Самуэль Это`О - Камерун (56 гол)\nКейинги тўртинчи поғонада Самуэль Это`О бормоқда. Камерун терма жамоаси ҳужумчиси 56 бор рақиб дарвозасини ишғол этишни уддасидан чиққан. Бу футболчи ҳам Камеруннинг айни пайтда етакчиси ҳисобланади.\n3. Давид Вилья - Испания (58 гол)\nУчинчи ўринда Испания терма жамоаси "снайпери" Давид Вилья турибди. Ушбу ҳужумчининг терма жамоа учун киритган голлари сони 58 ташкил этади. Давид Вилья ушбу мундиалда жамоасининг асосий ҳужумчиси сифатида ўйнаши қўроқ остида. Сабаби, Испания таркибида Диего Коста ва Фернандо Торрес каби футболчилар ҳам мавжуд. Агарда Костани жароҳати безовта қилмаса, катта эҳтимол билан Диего Коста мундиалда "қизил фурия"нинг асосий ҳужумчиси бўлади.\n2. Дидье Дрогба - Кот-д`Ивуар (65 гол)\nИккинчи поғонада Кот-д`Ивуар етакчиси Дидье Дрогба бормоқда.\nБу голедор ҳисобида 65та гол бор. Дидье Дрогба терма жамоасини мундиалда ўз ортидан етаклай олиши тахмин қилинмоқда. Дрогба учун бу мундиал сўнггиси бўлади. Албатта, ўзининг оҳирги чемпионатида Дрогба янада мазмунли ва кучлироқ ўйнашга ҳаракат қилиши аниқ.\n1. Мирослав Клозе - Германия (69 гол)\nОлий ўринда Мирослав Клозе турибди. Клозенинг ҳисобида 69 та гол мавжуд. Мундиалда қатнашаётган ичида энг кўп рақиблар посбонини ранжитган футболчи бу Клозе. Шунингдек, у яна бир катта рекорд остонасида турибди. Агарда Бразилия майдонларидаги мундиалда Мирко камида иккита тўп киритадиган бўлса, у афсонавий ҳужумчи Роналдони голлар сони бўйича ортда қолдиради ва Жаҳон чемпионатлари тарихидаги энг яхши тўпурарга айланади.\nУмуман олганда, Клозе мундиалда қай тарзда ўйнаш кераклигини жуда яхши билади. Мирослав Клозе учун бу чемпионат тўртинчиси ҳисобланади. Бунгача Клозе 2002, 2006, 2010 йилларда ўтказилган мундиалларда иштирок этган ва барча чемпионатларда гол кирита олган. Дастлабки мундлиалда 6та, кейингисида 5та ва ЖАРда ўтказилган чемпионатда рақиблар дарвозасига 3 марта йўл топа олган. Бу сафарги мундиалда ҳам Клозе тўп кирита оладими-йўқми деган савол ҳозирда жуда кўпчиликни қизиқтирмоқда.


Ромсиз Galaxy A8 ва A8+ (2018) сотувга чиқарилди - Terabayt.Uz\nРомсиз Galaxy A8 ва A8+ (2018) сотувга чиқарилди\n2018 йилнинг 2 январида Жанубий кореялик Samsung корпорацияси ўзининг Galaxy A8 (2018) ҳамда Galaxy A8+ (2018) смартфон моделларини Корея Республикасида сотувга чиқарди. Орадан бир сутка ўтиб эса, суб-флагманлар халқаро смартфон бозорларида ҳам сотила бошланди. Жумладан, бу моделлар бизга нисбатан яқин бўлган Россия смартфон бозорида ҳам биринчилардан бўлиб сотувга чиқарилиши маълум қилинган.\nSamsung Electronics компаниясининг эълон қилишишча Samsung Galaxy A8 (2018) ҳамда Galaxy A8+ (2018) Россияда 5 январдан сотилади. Унинг қора, кўк ҳамда тилла ранг корпусли талқинлари сотувга чиқарилади. Классик талқин учун компания 610 АҚШ доллари, «Плюс» талқин учун эса 665 АҚШ доллари сўрамоқда. Телефонлар бир-бирларидан фақатгина корпус ўлчамлари билан фарқ қиладилар. Уларнинг техник жиҳатлари бир хил.\nGalaxy A8 (2018) ҳамда Galaxy A8+ (2018) смартфонларидаги ўзига хослик сифатида 2 та камера модулидан иборат селфи-камераларини айтиш мумкин. Олд сенсорлардан бири 16 мегапикселли, ёруғлик тақсимоти мосламаси f/1.9 стандартли. Унга ёрдамчи сифатида 8 мегапикселли.\nGalaxy A8 (2018) смартфони 5,6 дюймли, 2220×1080 пикселли, Super AMOLED матрицали экранга эга бўлган. Galaxy A8+ (2018) модели эса 6 дюймли, 2220×1080 пикселли, Super AMOLED матрицаси билан таъминланган.\nGalaxy A8 ҳамда Galaxy A8+ (2018) Samsung’нинг Gear VR шлемини қўллаб-қувватлайдиган илк "Galaxy A" туркумидаги моделлари.\nA8 ҳамда A8+ яп-янги Exynos 7885 процессорига эга бўлишган. 8 ядроли тошлардан 2 таси юқори самарадорликка, 6 таси ўртача самарадорликка масъул.\n#Samsung Galaxy A8 (2018) #Samsung Galaxy A8+ (2018)\n2 985 000 сўм 3 245 000 сўм


Ўзбекистон Миллий Паралимпия ассоциацияси раиси Мухторхон Ташходжаев билан интервью – O'zbekiston Milliy paralimpiya qo'mitasi\n-Ассоциация ходимлари масофадан туриб иш ташкил қилишяптими?\n-Айни дамда бутун дунё коронавирус пандемиясига қарши курашяпти. Муҳтарам Президентимиз Шавкат Мирзиёев бошчилигида юртимизда ҳам ушбу вируснинг кенг тарқалишини олдини олиш ва уни бартараф этиш бўйича кенг кўламли ишлар мунтазам амалга оширилмоқда.\nЎзбекистон Миллий Паралимпия ассоциацияси ҳам мамлакатимиздаги эпидемиологик вазиятни тўғри ҳис қилган ҳолда, ҳукуматимиз ва шифокорларнинг тавсияларига кўра масофадан туриб иш ташкил қилган. Ҳозирда ассоциациянинг барча ходимлари берилган топшириқларни ўз уйларида туриб масофавий тартибда бажаришмоқда.\nБўлажак мусобақаларга тайёргарлик жараёнлари, спортчиларнинг жисмоний ҳолати қай даражада экани ҳақида мураббийлар билан доимий суҳбатлашиб турибман. Ўз навбатида улар ҳам менга мунтазам равишда терма жамоа аъзолари ўз уйларида якка тартибда машғулот олиб бораётганликлари акс этган видеолавҳаларни юбориб туришади. Бундан ташқари, шахсан спортчиларнинг ота-оналари билан ҳам одатдагидек тез-тез гаплашиб ҳол-аҳвол сўраб, оилавий шароитидан хабар олиб турибман.\nШунингдек, Халқаро Паралимпия ассоциацияси ва бошқа халқаро ташкилотлар билан ҳам мунтазам алоқада бўлиб, янгиликлардан боҳабар бўлиб турибмиз.\nШу ўринда ассоциация шифокорлари ва психологлари доимий равишда спортчилар билан куну-тун алоқада эканликлари, уларнинг соғлигидан доимо хабардор бўлиб, ўзларининг керакли тавсияларини бериб боришаётганини ҳам айтиб ўтишим лозим.\nАссоциациянинг расмий сайти ҳисобланган paralympic.uz ва бошқа ижтимоий тармоқлардаги расмий саҳифаларида терма жамоа аъзоларининг кунлик машғулот жараёнлари, уларнинг карантин пайтидаги бўш вақтларида амалга ошираётган ишлари мунтазам ёритиб борилмоқда. Жумладан, #Уйда_тайёрлаймиз ва #Шеърхонлик деб номланган челленжлар орқали паралимпиячиларнинг спортдан ташқари соҳаларда ҳам қобилиятли эканликлари оммага кўрсатиб берилмоқда. Бундан ташқари, карантин даврида ассоциация раҳбарияти, ходимлар, спортчилар ва мураббийлар билан интервьюлар ташкил этилиб, ташкилот расмий сайтига қўйиб борилмоқда.\nЎйлайманки, бу кунлар ҳам ортда қолади ва тез орада ҳаммаси ўз изига тушади. Фақат бунинг учун ҳаммамиз бир бўлиб, тавсияларига амал қилсак бас.\nПараканоэчилар машғулот жараёни\nРио-2016 Паралимпия ўйинлари\n3 декабрь – Халқаро ногиронлар кунига бағишланган тантанали тадбир\nМухторхон Ташходжаев Халқаро кўзи ожислар спорти ассоциацияси (IBSA) спорт директори Тардос Жейнос ва Осиё ва Океания спорт комиссари Жеёнг Гисикни билан\nМухторхон Ташходжаев Ўзбекистон Миллий Олимпия қўмитеси президенти\nРустам Шоабдураҳмоновни янги лойиҳалар билан таништирмоқда\n«Ҳумо» бу мавсум ВХЛда қатанашадими ёки КХЛда?


АГРОСАНОАТ КЛАСТЕРИ: ЯЙЛОВДАН ПЕШТАХТАГАЧА » Жиззах вилояти ҳокимлиги расмий ахборот сайти\nЖиззах вилояти ҳокимлиги » Янгиликлар » АГРОСАНОАТ КЛАСТЕРИ: ЯЙЛОВДАН ПЕШТАХТАГАЧА\n24 декабрь 2019 йил\nМамлакатимиз қишлоқ хўжалиги ривожида чорвачилик муҳим ўрин тутади. Айни пайтда аҳолини арзон гўшт ва сут маҳсулотлари билан таъминланишини қаноатланарли деб бўлмайди. Соҳанинг долзарб муаммоси ҳисобланган узлуксиз озуқа-ем таъминотини йўлга қўйиш, наслчиликкаалоҳида эътибор қаратиш зарур. Хорижий тажриба асосида наслчиликни ривожлантириш ва маҳсулот нархини пасайтириш учун Молия вазирлиги, Иқтисодиёт ва саноат вазирлиги харажатнинг бир қисмини субсидиялаш механизмини ишлаб чиқиши зарур.\nБу фикрлар шу йилнинг 16 октябрь куни Президентимиз Шавкат Мирзиёев ўтказган чорвачилик ва боғдорчилик тармоқларини ривожлантиришга бағишланган йиғилишида таъкидланган эди. Тармоқни ривожлантириш, гўшт, сут ва бошқа чорвачилик маҳсулотлари етиштириш ҳажмини ошириш борасида вилоятимизда ҳам қатор лойиҳалар амалга оширилаётир. 2019 йилдаги энг йирик истиқболли инвеситиция лойиҳалардан бири—бу “Jizzax organiс” гўшт-сут йўналишидаги замонавий агросаноат кластерининг фаолият бошлаганидир.\nДаштобод шаҳарчасидан ўтиб Чилонзор маҳалласи томон юрсангиз чўл бағридаги улкан қурилиш майдонига дуч келасиз. Умумий майдони 57 гектарни ташкил этувчи кенг ялангликда қурилиш ва бунёдкорлик ишлари авжига чиққан. Бу ердаСингапурнинг “Enter Engineering Pte.Ltd” компанияси “Jizzax organiс” корхонасининг 3000 бош қорамолга мўлжалланган замонавий чорвачилик комплексини бунёд этаётир.\n—Чорвачилик комплекси қурилишини аниқ режа асосида ташкил этганмиз, —дейди “Enter Engineering Pte.Ltd” компаниясининг вакили, қурилиш бўйича мазкур лойиҳа раҳбари Муҳиддин Абдуллаев. —Қурилиш монтаж ишларининг лойиҳа қиймати 34 миллион АҚШ долларини ташкил этади. Май ойидан бери 9 миллион 860 минг долларлик қурилиш- бунёдкорлик ишлари уддаланди. Бошқача қилиб айтадиган бўлсак, ҳозирга қадар қурилиш-монтаж ишларига ажратилган маблағнинг 29 фоизи ўзлаштирилди. Қурилишга340 нафаришчи ва инженер техник ходимлар,59 та замонавий техника воситалари жалб этилган.\nЧорвачилик мажмуасининг биринчи навбати2020 йилнингиюнь ойида фойдаланишга топширилиши режалаштирилган. Айни пайтда мажмуадаги4 та ем-хашак омбори, 10 та сенаж сақлаш жойи ва озуқа тайёрлаш цехи қурилиб, фойдаланишга топширилди. Ҳозирда ҳар бири500 бош қорамолга мўлжалланган 4 та молхонада қурилиш-монтаж ишлари жадаллик билан олиб борилаётир.\nҚурилиш ишларининг календарь режа асосида ташкил этилганлиги, илғор технологиялардан самарали фойдаланилаётганлиги суръат ва сифатни ошираётир. Масалан, айни пайтдамажмуа ҳудудида қурилиб, ишга туширилган бетон ишлаб чиқариш узели юқори қувват билан ишлаб турибди. Бу қурилиш ишларини жадаллаштириш баробарида зарур бўладиган бетон қоришмаси тайёрлаш билан бирга темирбетон буюмларини шу ернинг ўзида ишлаб чиқариш орқали ортиқча техника кучи, ёқилғи сарфини камайтириш, маҳсулот таннархини арзонлаштириш имконини бераётир. Энг муҳими вақт тежалаётир.\n—Мажмуа ҳудудида чорвадорлар шаҳарчаси ҳам бунёд этилади,—дейди лойиҳа раҳбари. —Инженер техник ходимлар, ишчилар учун барча қулайликларга эга бўлган замонавий кўп қаватли турар-жой бинолари, умумий овқатланиш шоҳобчалари, маданий-маиший хизмат кўрсатиш иншоотлари барпо этилади. Бир сўз билан айтадиган бўлсак чўл бағрида энг замонавий, барча қулайликлари бўлган кўркам шаҳарча қурилади.\n100 МИЛЛИОНДОЛЛАРЛИК ИНВЕСТИЦИЯ ЛОЙИҲАСИ\nАгросаноат кластерини ташкил этиш нафақат гўшт ва сут маҳсулотлари етиштиришни, балки республикамизда наслли чорва моллари сонини кўпайтириш имконини яратади. Ушбу лойиҳанинг мақсади ички ва ташқи бозорда талаб юқори бўлган сифатли гўшт-сут маҳсулотлари ҳажмини режалиоширишга қаратилганлиги билан аҳамиятлидир.\n—Мақсадимиз интеграциялашган замонавий тўлиқ циклли ишлаб чиқарувчига айланиш,— дейдимасъулияти чекланган жамияти шаклидаги “Jizzax organiс” хорижий корхонаси бош директори Ҳикматилла Каримов. —Корхонамизда илғор технологияларнинг энг яхши тажрибалари ва илмий билимларнинг фаол базаси мужассамлаштирилади. Бу гўшт, сут ва бошқа чорвачилик маҳсулотларини кўпайтиришга хизмат қилади. Жорий йилдамўл ва сифатли озуқа тайёрлашни йўлга қўйдик. Эндиги вазифа гўшт ва сут маҳсулотлари ишлаб чиқаришга эришиш. Энг муҳими замонавий технологиялар билан жиҳозланган селекция-генетика марказига эга бўлиш. Айни пайтда олдимизда турган вазифаларни тўлақонли уддалаш учун барча соҳаларда изчил ишлар амалга оширилаяпти.\nЭнг замонавий технологиялар асосида иш юритиш,чорвачиликда эришилган жаҳон тажрибасини ишлаб чиқаришга кенг жорий этиш корхонага энг зотдор молларга, бозорда эса юқори сифатли маҳсулотга эга бўлиш имконини беради. Чорвадорлар мамлакатимиз аҳолисига экологик тоза маҳсулотлар етказиб бериш ҳамда республикамизнинг экспорт салоҳиятини ривожлантиришни ўз олдиларига мақсад қилиб қўйганлар.\n—Корхонамизда генофондиюқори зотдор ғунажинлар етиштиришасосий вазифалардан бири,—дейди бош ветеренария врачи Альберт Лакуста. —Шу тариқа республикада чорва моллари насли босқичма босқич яхшиланиб боради. Ишлаб чиқарилаётган гўшт, сут сифати жаҳон андозаларига тенглаштирилади. Ишлаб чиқарилаётган маҳсулот таннархи арзонлаштирилади.\nШуни таъкидлаш жоизки, корхонада амалга оширилаётган барча тадбирлар жаҳон андозаларига тўла-тўкис жавоб беради. Россия Федерацияси, Украина ва бошқамамлакатларнинг етакчи мутахассислари, ветеринар ва биолог олимлар иш олиб бораётирлар.Масалан, Альберт Лакуста украиналик бўлса, ветврач-эмбриолог, биология фанлари номзоди Андрей Слепченко, селекция-генетика маркази раҳбари Сергей Баришников, чорва молларини озиқлантириш бўйича технолог Илларион Нагаевлар Россиядан таклиф этилган.\nМўл ва сифатли озуқа базаси яратмасдан туриб чорвачиликни ривожлантириб бўлмайди.Бу оддий ҳақиқат корхона ташкил этилган илк лаҳзалардан кундалик шиорга айланди. Шунинг учун кластерда ўсимликшуносликни ривожлантириш орқали сара дон ва бошқа озуқабоп экинларини парваришлаш, уларнинг янги навларини яратиш устида ҳам тизимли илмий ишлар олиб борилаётир.Корхона жамоаси шу йилнинг ўзида ажратилган майдонларда буғдой, арпа, жўхори, яйлов ўтлари, беда каби озуқа экинларини парваришладилар. Дастлабки йилданоқ, экинлардан мўл, сифатли озуқа етиштиришга эришилди.\n—2017-2021 йилларда Ўзбекистон Республикасини ривожлантиришнинг бешта устувор йўналишлари бўйича Ҳаракатлар стратегиясида қишлоқ жойларида янги иш ўринлари ташкил этиш алоҳида қайд этилган,—дейдикорхона бош директориҲикматилла Каримов. —Корхонамизда Ҳаракатлар стратегиясида илгари сурилган вазифалар асосида иш юритаётирмиз. Фаолиятимизнинг дастлабки босқичида 300 та янги иш ўрни яратилса, яқин келажакда доимий иш билан банд бўлган ходимлар сони 1000 нафарга етказилади.\n“Aberdin-Angus” зоти шимоли-шарқий Шотландиянинг абердин ва ангус графликларида XYIII аср охирларида автохтон ва тўқол (шохсиз) зотли молларнинг урчитилишидан пайдо бўлган. 1862 йилда маскур наслнинг келиб чиқиш тарихи, гўштининг хусусиятлари ҳақидаги илккитоб нашрдан чиққан эди. 1873 йилда бу зот АҚШга, 1876 йилда Канадага келтирилди. Ҳозирда “Aberdin-Angus” зоти ўзининг юмшоқ ва нозик толали мармар гўшти туфайли АҚШ, шимолий ва жанубий Америка, Буюк Британия, Янги Зеландия ва МДҲ мамлакатларида саноат асосида парваришланади.\nМазкур зот гўшт етиштириш учун энг мақбул чорва молларидан саналади. Чунки чорва моллари энг тез етилади. Бузоқлар 14-15 ойлигида уруғлантиришга тайёр бўлади. Саноат миқёсида чатиштириш ва турли иқлимга мослашиш кўрсаткичлари жуда юқори. “Aberdin-Angus” зотининг урғочи бузоқлари 22-25 кг., буқачалари 25-28 кг. вазн билан туғилади. Ярим йилда ёш бузоқлар 180 кг. тош босади. Сигирлардан ажратиш вақтига келиб, уларнинг вазни 190-230 кг. бўлади. 3 ёшли бўлганда сигирларнинг вазни 430-500 кг.га етади. Энг зўр катта ёшли сигирлар 650-700 кг. вазнга эга бўлса, бўрдоқига боқилган буқалар қарийб 1000 кг тош босади. Сўйилганда тирик вазнининг 62-65 фоизи миқдорида гўшт беради. Сут унумдорлиги 1700 кг.дан ошмайди. Одатда сут бузоқларга қолдирилади.\n—Биз молларни очиқ майдонларда боқамиз,—дейди молларини озиқлантириш бўйича технолог Илларион Нагаев. —Замонавий технологиялар асосида молларни қуёш тиғи ва шамолдан асраймиз. Уларни тоза сув ва ўзимиз етиштирган экологик тоза дон билан озиқалантирамиз. Ушбу омиллар чорва молларини қулай шароитда, зооветеринария талаблари асосида дуркун ўсишни таъминлайди. Шу йўл билан йилига 1700 тонна мармар гўшт ишлаб чиқариш имкониятига эга бўламиз.\nСелекция-генетика марказичорвачиликда энг замонавий селекция ва репродукция технологияларини қўллайди. Бунинг учун етарли жиҳоз ва малакали мутахассисларга эга. Марказ фаолияти орқали республикамизда йирик шохли қорамоллар сони ошади. Маҳаллий чорва моллари генетикаси яхшиланади. Энг муҳими чорвадорларни ўқитиш орқали уларнинг малакаси оширилади. Уларни ҳар томонлама қўллаб қувватлаш тизими йўлга қўйилади.


Роналду "Golden Foot" мукофотига сазовор бўлди / Olamsport.com\n21 дек 08:27\nРоналду "Golden Foot" мукофотига сазовор бўлди\nТеглар : Golden FootРоналду\nТуриннинг "Ювентус" клуби ҳужумчиси Криштиану Роналду "Golden Foot" мукофотини қўлга киритди.\nУшбу соврин футболчиларга спортда эришган жамоавий ва шахсий ютуқлари учун топширилади. Уни фақат бир марта ютиш мумкин. Ушбу мукофотнинг ўзига хослиги шундаки, ғолиблар ўз изларини Чемпионлар хиёбонида (Монако ҳудудида) қолдиришади.\n"Ушбу совринни қўлга киритганимдан фахрланаман. Энди менинг ҳам номим Монакодаги чемпионлар тахтасида барча замонларнинг энг буюук футболчилари қаторига битилади ва абадийлаштирилади. Менга овоз берганларга чин дилдан миннатдорчилик билдираман", – деди Криштиану.\nМаълумот учун, "Барселона" етакчиси Мессида бундай соврин йўқ. "Golden Foot" ўтган йили Лука Модричга насиб қилган эди.\n"Реал" Роналду кетганидан сўнг илк маротаба ЕЧЛ ярим финалига чиқди 0\n21 дек 13:55:14\nMessi ham olsin


Бекмурод Олтибоев бронза медали учун курашади\n26 сентябрь, 2018, 18:05\nДзюдочимиз Бекмурод Олтибоев жаҳон чемпионатининг ярим финалида имкониятни бой бериб, бронза медали учун курашадиган бўлди\nАйни паллада дзюдо бўйича жаҳон чемпионати беллашувлари давом этмоқда. Хабар берганимиздек, унда юртдошимиз Бекмурод Олтибоев энг оғир вазнли спортчилар беллашувида ярим финал босқичида баҳс олиб борди.\nМезбон спортчи Ушанги Кокаурига қарши кечган беллашувда имкониятни бой бериб қўйди. Олтибоев эндиликда бронза медали учун кураш олиб боради. Унинг бу босқичдаги рақиби Рио Олимпиадасининг кумуш медали соҳиби Хисайоши Харасава бўлади. Шу тариқа ушбу вазн тоифасининг финалида грузиялик Гурам Тушишвили ҳамда озарбайжонлик Ушанги Кокаури баҳс олиб борадиган бўлди.


TIB.UZ / Қовушишнинг қоидаси борми?.. - TIB.UZ\nTIB.UZ Жинсий ҳаёт сабоқлари Қовушишнинг қоидаси борми?..\nОилада ўсмирларга катталар томонидан оз бўлса-да жинсий тарбия берилиши лозим. Масалан, она қизига, ота эса ўғлига нозик масалаларда маълум тушунчаларни аста-секин ўқтириб бориши шарт. Акс ҳолда ўсмирлар кўча-куйда чала-чулпа маълумот олганлари боис уларнинг онгида жинсий ҳаёт хусусида нотўғри тасаввурлар шаклланади. Баъзан келин-куёвлик даврида кўнгилхираликларга хам ёшларнинг жинсий турмушга тайёр эмасликлари сабаб бўлмоқда… Қуйидаги мактубларни ўқийлик.\nСаволларга сексопатолог Равил Исманов жавоб беради.\nМен турмушга чиқкунимга қадар эркак зотидан ўзимни четга олиб юрардим. Сабаби, онам ҳамиша “ўғил болалар жуда ёвуз, кўрқинчли, сен уларга қайрилиб ҳам қарама” дер эдилар. Шу сўзлар кичиклигимдан миямга сингиб қолгани учунми, никоҳ кечасида куёвни ўзимга яқинлаштирмадим. Сал қўл теккизса, дағ-дағтитрай бошлардим, аҳволимдан унинг ўзи ҳам қўрқиб кетарди. Ишонасизми, бу ҳол беш ойча давом этди, қовушолмадик. Ахийри эрим буни қайсидир шифокор танишига айтибди. Шундан сўнг сиримиз очилиб, мен анча вақт психолог муолажаларини олдим. Онам менга нима учун шундай деганикин-а? Нега мен ҳам ўша гапга ёпишиб олдим? Турмушимиздаги тушунмовчиликларда кимнинг айби кўпроқ? Ҳанузгача тушунолмайман…Н.З.\nЭркаклар ёвуз эмас\n– Бу хол аслида вагинизм деб аталади. Яъни, баъзи бир оналар қизларини уятчан ва иболи қилиб тарбияламоқчи бўладилар-у, лекин кўпинча қош қўяман, деб кўз чиқарадилар. Натижада қизларда эркак зотига нафрат пайдо бўлади, қизлар вояга етгани сайин ўша нафрат янада кучаяверади. Мана шу нарса никоҳдан кейинги жинсий ҳаётни мушкуллаштиради. Бир воқеани айтай. Йигирма беш ёшли С. исмли қиз турмуш қурганига саккиз ой бўлса-да, куёвни яқинига йўлатмаган. Отаси тез-тез ичиб уйга маст ҳолда келгани онаси билан доим жанжаллашгани боис қиз эркакларни ёмон кўриб қолган. Ҳатто турмушга чиқишга хоҳиши бўлмаган. Қариндошларининг қистови билан никоҳга розилик берган. Бироқ кечалари куёвга жон-жаҳди билан қаршилик қилган. Шу туфайли, қизнинг жинсий аъзолари, сон ва қорин девори мушаклари қисқариб кетган… Тиббий текширувда бу қизга “вагинизмнинг иккинчи босқичи” деб ташхис қўйилган. Демак, муҳтарама оналаримиз қизларни жинсий тарбия сирларидан аста-секин огоҳ этиб боришлари керак. Яъни ўз ҳаёсини сақлаган ҳолда эркак зотига ҳурмат ва меҳр билан қарашга ўрганганлари маъқул. Ана шунда кўнгил хираликлар юз бермайди.\nБеҳаёликлар гирдобида қолдим\nБир журнал қўлимга тушиб қолди. Унинг ҳамма варақларида эркак ва аёлнинг беҳаё муносабатлари тасвирланган эди. Бу менга қаттиқ таъсир қилди. ўшандан бери юрсам ҳам, турсам ҳам ҳалиги шаҳвоний манзаралар ҳеч хаёлимдан кетмайди. Шунақа ҳолатларни ҳатто тушимда ҳам кўрадиган бўлиб қолдим. Аҳволимни ҳеч кимга айтолмайман. Бу касалликми? Ундан қандай қутулса бўлади?Азиза, 16 ёш.\nТоки, кучли иштиёққа айланмасин\n– «Визионизм» деб аталадиган касаллик бор. Порнографик суратлар ва киноларни томоша қилиб, сўнг кўрган манзараларини ўйлаб юришади. Бу ёқимли бўлиб туюлади. Аянчлиси, шундан бошқа ҳеч нарса уларни қизиқтирмай қўяди. Визионизм бугунга келиб ўғил болаларнинг 33 фоизида, қизларнинг 18,5 фоизида учрайди. Мактуб эгасига маслаҳатимиз шундай: касаллик ривожланиб, кучли иштиёққа айланмасидан аввал ўзингизни уй юмушлари ёки дарслик топшириқлари билан чалғитинг. Кўпроқ табиат қўйнида сайр қилинг, зиёли дўстларингиз суҳбатларидан баҳраманд бўлинг. Тарихий филмларни кўриш ёки қизиқарли китобни ўқишингиз ҳам мумкин. Агар бу нарсаларнинг ҳеч бири сизга ёрдам бермаса, психолог шифокорга мурожаат этишингизга тўғри келади.\nНега оғриқ бўлади?\nБир йигитни ёқтириб, унга турмушга чиқдим. Лекин тўйдан кейинги ҳар бир оқшом мен учун битмас-туганмас азобга айланди. Негадейсизми? қовушиш пайтида қаттиқ оғрикдан “дод” деб юборгим келади. Мана бир ярим ойдан бери шу аҳвол. Бировга айтишга уяламан. Нега шундай бўларкин?Сабо, 19ёшдаман.\nСабабини аниқлаш зарур!\n– Қовушиш пайтида аёл жинсий аъзосида оғриқ бўлишига бир қанча сабаблар бор. Айрим ҳолларда (масалан, аёл бирданига озиб кетганда, мунтазам равишда оғир юк кўтарганда, сурункали касалликлар билан оғриганда ёки иммунитети сусайиб ҳолсизланганда) бачадон бўйни ўз ўрнидан сал четга силжиши мумкин. Натижада яқинлашув пайтида оғриқ туради. Аёл организмида гормонал бузилишлар рўй берса, яъни жинсий гормонлар етарли даражада ишлаб чиқарилмаса, қовушишдан олдин жинсий аъзодан шиллиқ ажралмайди ва қин намланмасдан қуруқлигича қолади. Оқибатда яқинлик кучли оғриқни қўзғатади. Шунингдек жинсий аъзода арзимас шикастланиш, ёрилиш ва тирналишлар бўлганда ҳам қовушиш чоғида оғриқни келтириб чиқаради. Бундан ташқари дисбактериоз, колит сингари ичак хасталикларининг хуружи бошланаётганда жинсий алоқа оғриқ билан ўтади. Шунинг учун, энг яхшиси гинеколог-шифокорга учраб, оғриқнинг аниқ сабабини билиш ва зарур муолажаларни олиш керак.\nЯнги келинман, умр йўлдошимга эндигина ўрганаяпман. Аммо унинг баъзи одатлари кўнглимни хижил қилмоқда. Менинг истак-хоҳишим, кайфиятим билан ҳисоблашмасдан, ҳатто соғлиғим билан қизиқмай қовушишга ундайвериши тўғрими, ахир?Жинсий ҳаётнинг ҳам ўз қоидалари бордир. Шу ҳақда билгим келади.Зарифа, 20 ёшда.\nЖуфтингизда майл уйғотинг\n– Жинсий яқинлашув ўзаро келин-куёвнинг хоҳиш-майли билан амалга оширилгандагина ҳар икки томон бундан тўла-тўкис ҳузур-ҳаловат топади. Айниқса, «илк висолдан» кейинги уч ёки беш кунлик “тийилиш” келинчакнинг жинсий аъзосидаги жароҳат излари битишига ёрдам беради. Хўш, қовушишнинг қандай қоидалари бор? Масалан, ўта тўйиб овқатлангандан сўнг ёки жуда оч қолган пайтда жинсий яқинлик қилинса, ичаклар фаолиятига путур етади. Зўриқтирувчи жисмоний ва ақлий меҳнатдан кейин ҳам жимога киришиш зарарли. Автомобил ёки поездда қовушишдан эҳтиёт бўлинг, бу ноқулай ҳолатда албатта жароҳат олишингиз мумкин. Кимнингдир бирор жойи оғриб турганда ёки иситмалаганда қилинган яқинлик умуман ҳузур-ҳаловат бағишламайди, балки бемор учун зарарли ҳисобланади. Куёв шуни унутмаслиги керакки, келинчак жинсий яқинликка тайёр бўлмаса, у қовушишдан лаззатланмайди, натижада асаби зўриқади, умр йўлдошидан кўнгли қолади, ҳатто бу ҳол унинг жинсий аъзоларидаги қон айланиш тизимига салбий таъсир кўрсатади. Аёл нафақат руҳан, балки жисмонан ҳам шикастланади.\nЎша тунни унутолмайман…\nТўй кечаси турмуш ўртоғим томонидан қўполлик билан қилинган жинсий муносабат қурбони бўлганман. Кўп қон йўқотиб ўша кечанинг ўзидаёқ шифохонага тушдим. Бир ҳафта даволаниб оиламга қайтдим. Жуфтингиз фақат ўз ҳирсини ўйлаб нотўғри хатти-ҳаракатлар қилса, безиб қоларкансан киши. Аввалига қўрқиб айтганларига кўнган бўлсам, кейинчалик ундан шунчалар совиб кетдимки, кўп ўтмай ажралишдик. Нима учун баъзи йигитлар жуфтига бу қадар қўпол муносабатда бўларкин-а? Жинсий маданият, меҳр-муҳаббат ва умр йўлдошини асраб-авайлаш каби фазилатлардан бехабарми улар? Йигитларга мутахассис томонидан энг зарур маслаҳатлар берилишини истайман, токи қизлар никоҳ тунида мен каби қийноқ гирдобида қолишмасин.Заҳро, 19ёшда.\nАёл «қулоғи» билан севади\n– Эр-хотин жинсий қобилиятининг даражаси муҳим аҳамиятга эга. Эркакнинг «майли» унинг кўрув аъзосида, аёлнинг сексуаллиги эса эшитув аъзосида мужассамлашган. Яъни куёв аёлининг ҳусни-малоҳатига мафтун бўлса, келинчак қаллиғининг ширин сўзлари ва эркалашларидан роҳатланади. Агар куёв тўй кечаси ичкилик ичиб ёки жинсий тарбиядан бехабар ҳолда келинчакка қўпол муносабатда бўлса, бунда келинчак фақат азоб чекади, ҳатто қон кетиши ҳам мумкин. Келинчак ҳайз кўрган бўлса, жинсий алоқа қилмаслик керак, акс ҳолда бу гигиенага зид ҳисобланиб, бачадонга инфекция тушиши мумкин. Хуллас, висол кечалари хавотирларга барҳам бериш учун куёв келинчакни кўпроқ севиб эркалаши, унда майл уйғонишини кутиши, сабр-тоқатли бўлиши лозим. “Аёл қулоғи билан севади” деган ҳикматни унутманг.\nҚачонки, оилада жинсий жиҳатдан тўғри тарбия берилмас экан, ўсмирлар руҳияти ва организмида жинсий ҳаётга оид турли бузилишлар келиб чиқиши эҳтимолдан ҳоли эмас. Бунинг охири хайрли кечмайди, балки ёш оила ҳаёти илк кунларданоқ изтироб ва ташвишлар исканжасида қолади. ҳар иккала томоннинг бир биридан кўнгли тўлмайди. Шундай экан, ёшларнинг жинсий тарбиясида ҳушёр ва сергак бўлганимиз маъқул. Ўсмирлик ёшида эндокрин безлар ва жинсий безлар фаолияти кучаяди, жинсий майл уйғона бошлайди. Бу вақтда қизларни ҳайз кўришга тайёрлаш, ўғил болаларда эса иҳтилом (булғаниб қолиш)нинг табиий ҳол эканлигини айтиш лозим. Ўғилларга аёл зотига ҳурмат билан қарашни, сабрли бўлишни ўргатинг. Қизларга бокиралик ва иффатни сақлашнинг мазмун моҳиятини тушунтиринг. Асосийси, ҳар бир қиз ёки йигит жинсий ҳаёт хусусида тўғри тасаввурларга эга бўлсин ва ўзларидаги шаҳвоний ҳис-туйғуларни онгли равишда жиловласин.\nМанба: “Сиҳат-саломатлик” журнали\n'Қовушишнинг қоидаси борми?..' 2 комментария\nli class="comment even thread-even depth-1" id="comment-149">\n04.05.2015 @ 22:49\nyoshim 18 da. shahvoniylik xirsini yo’qotishno iloji yo’qmi ????? qizlarni ko’ganda shunaqa bo’ladi yo bu hammada kuzatiladimi ??????\nli class="comment odd alt thread-odd thread-alt depth-1" id="comment-160">\n31.05.2015 @ 18:54\nhar qanday xolatda ham inson o’zini qo’lga olish kabi qudratga olloh tomonidan ravo ko’rilgan


СЕРЕБРЯНЫЕ КОНЬКИ – FLEDU.UZ\nХанс чўнтагидан боғични олди. Қандайдир қўшиқни хиргоя қилиб Гретел ёнига тиззалаб ўтириб, ёғоч чанғи боғичини ўзининг бор кучини ёш мускулларини ишга солиб узайтирмоқчи бўлди.\nКломпен – ёғоч бошмоқ\n-Қани,-тантановор хитоб қилди у синглисига, у титраётган бармоғи билан бор кучини ишга солиб чаққонлик билан боғичларни боғлаб қўйди,- агар боғичларни на бироз тортсам чидайсанми?\nГретелнинг лаблари худди “ Жонимга озор берса ҳам майли” дегандек пирпираб кетди,- лекин бир оғиз сўз демади.\nБир неча сониялардан сўнг канални устини қоплаган муз уларни кўтариши тўғрисида ўйлаб ҳам ўтирмай улар яна кулиб муз устида қўл ушлашиб сирпанчиқ учиб кетишарди.Ахир Голландияда муз бутун қиш бўйи турарди-да. Муз сув устига маҳкам ўрнашиб олиб ,қуёшнинг унга қиладиган муросасиз муомаласидан эриш ёки қалинлигини йўқотиш ўрнига кундан кунга хар бир қуёш нурига пешвоз чиқиб кучга тўлиб бормоқда эди.\nШу онда жарангдор ,тиниқ овоз эшитилди:\nКанал қуёш нурида жимирлаб турарди.Эрталабки\nтиниқ хаво бениҳоя ёқимли бўлиб чанғи учувчилар сони тобор кўпайиб бормоқда эди. Она хитобига қулоқ солмаслик гуноҳ,ахир Ханс ва Гретел яхши болалар; уларнинг хаёлига яна бир пас ўйинқароклик қилиб ушланиб қолиш фикрига ўрин йўқ.\nУлар чанғини ипларини чала ярим ечганча оёқларидан юлқиб олишди. Улар уйларига секин йўл олишар экан кенг елкали , ок сариқ сочли Ханс мовий кўзли синглиси олдида қоядек турарди.У ўн беш ёшда эди.Гретел эндигина ўн икки ёшни қаршилаган эди.Ханс кучли,пишиқ бола эди. Унинг халол кўзи ва юзидан худди “Ичимда барчаси жойида” деган тамға бордек гуё.Бу барча зомерхёес 1 нинг киршида ёзиб қўйилган\nИбратли сўзга ўхшарди. Гретел эса чаққон ва чайир ; кўзлари ёниб турар, агар кимдир тикилиб қолса унинг ёноқларидаги олвон ранг гоҳ қизариб,гоҳ ранги ўчиб шамолда қолган қизил ва оқ атиргулларни эслатадиган қиз эди.\nБолалар каналдан узоқлашишлари биланоқ қадрдон уйларини кўришди.Уларнинг онаси баланд бўйли юпунгина кийинган , бошига болалар чепчигини кийиб олган аёл, қийшайиб қолган эшикка суянган ҳолда портретни эслатарди.Ҳақиқатда, каналнинг қирғоқлари ва паст-баландликлари бўлмаганда Голландиянинг қоқ ўртасида туриб хеч қандай қоя йўқлигини пайаш мушкул эмасди.\nБу масканни бошка мамлакатлардан фарқ қиладиган Ғаройиботлар ёки қарама –қарши фикрлар ўлкаси деганда тўғрироқ бўларди. Голландиянинг катта қисми денгиздан пастроқ қисмда жойлашган. Баҳайбат устун ва тўғонлар катта пул эвазига океанндан бу ўлкани муваққат ажратиб туриши учун қурилгган эди. Тўғонлар баланд ва кенг бўлиб уларнинг баъзиларида бинолар ва дарахтлар бор эди. Бундан ташқари –тўғонларда аъло даражали йўллар ётқизилган бўлиб, отда кетаётганда пастда ,йўл бўйидаги уйларни кўриш имкони мавжуд бўларди.Қаёққадир сузиб кетаётган кемаларнинг елканлари ҳам баъзида уйларнинг томларидан ҳам баландроқдек.Уй шифтига ин қуриб полапонлари билан чуғурлашиб турган лайлак ҳам ўз инини шундай баландга ўрнатганман, менга ҳеч қандай хавф йўқ деб деб ҳисоблаши мумкин, бироқ яқин орадаги қамишзорга ин қўйиб ваққиллаб турган қурбақа ҳам қушларга қараганда юлдузларга яқин гўё. Сув ўтлари орқа ва олдинга ўзларини ташлаб уй дудбуронига ин қўйган қалдирғочлардан баланд бўлишга интилишар, кўз ёши шашқатор мажнунтоллар ҳаттоки қамишларга ҳам бўйи етмаётганидан қайғурарди.\nҲар томондан ҳовуз,канал,дарё,кўллар ва қудуқлар кўзга ташланиб туради. Қуёш остида ҳали қуришга ҳам улгурмаган, қуруқ жойда ҳам бу жойлар милтираб туриб, барча ишбилармонлар доирасини ўзига жалб қилган ҳолда ўз яқинида жойлашга сокин ва рутубатли(нам) далаларни назар-писанд қилмасди. “Голландия қандай жой: қирғоқми ёки сувми?” деб сўрагим келди.Қуруқликда ўсишни лозим билган ўт ҳам ,балиқ ҳовузида жой олиб катта хато қилган эди. Умуман олганда , бутун мамлакат худди сув билан бўктирилган губкага ўхшайди худди инглиз шоири Батлар ҳам бу юрт тўғрисида қўйидагиларни айтади:\nРаф Бринкер, Гретель ва Ханснинг отаси кўп йиллар давомида дамбада ишлади. Бир кун сув босиш хавфи пайдо бўлганда одамлар даҳшатли бўронда, қор ва ёмғир остида. Веермейк гидротехник иншоотининг кучсиз худудида ишлаётганда Бринкер кўприкдан йиқлди. Уни беҳуш ҳолда уйга олиб келишди. Шу вақтдан бошлаб у ишламас; тирик қолган бўлишига қарамсасдан, ақл-ҳуши ва хотирасини йўқотган эди.


Батафсил ...\tЧоршанба, 07 Декабр 2016 09:44\tСултон Байбарс масжиди ҳали ҳам таъмирдан чиққани йўқ\tМасжид 1267 йили қурилган. Унинг майдони 10минг квадрат метрга тенг. 2007 йили Қозоғистон ва Миср масжидни қайта таъмирдан чиқариш хусусида келишиб олган эди. Қозоғистон ҳукумати таъмирлаш ва қайта тиклаш ишлари учун 4,5 миллион АҚШ доллари ажратиши керак эди. Қозоғистон шартни бажарган бўлишига қарамай, масжиддаги ишлар ҳали ҳам тугагани йўқ.


Украина 2020 йилга келиб табиий газ импортидан қутилади\n19:06 / 26.05.2016\nУкраина 2020 йилга келиб, тўлиқ маҳаллий газ истеъмолига ўтишни режалаштирмоқда. Бу ҳақда Украина энергетика ва кўмир саноати вазири Игорь Насалик маълум қилди, деб хабар қилмоқда «УНИАН» ахборот агентлиги.\nНасаликнинг айтишича, бу вақтга келиб, Украина қазиб оладиган табиий газ миқдори 7,5 млрд кубметрга ортиши керак.\nАввалроқ расмий Киев, Европа Украинани арзон риверсив газ билан таъминлашдан бош тортгач, табиий газни икки томонлама фойдали шартларда Россиядан харид қилишга розилик билдирган эди.\nУкраин ҳукуматининг ҳисоб-китобларига кўра, 1 минг куб метр газ 130 доллар атрофида бўлиши, иқтисодий жиҳатдан ўзини оқлайди. Ҳозирги вақтда, «Газпром» Украинага табиий газнинг минг куб метрини 180 доллардан сотмоқда.


Россияга чиқиб кетган қарздор отадан 7 йиллик алимент пуллари ундирилди — Ўзбекистонда ва дунёда рўй бераётган энг сўнгги янгиликлар ва хабарлар, жамият, иқтисодиёт, маданият, спорт, технологияларга оид қизиқарли мақолалар.\nHome/Маданият/Россияга чиқиб кетган қарздор отадан 7 йиллик алимент пуллари ундирилди\nҲар бир даврда оиланинг асосий вазифаси, фарзандларнинг дунёга келиши ва уларнинг тарбияси, ўзлигини англаб етиши ва шаклланишига хизмат қилиш бўлиб ҳисобланган.\nХалқимизда “Болали уй бозор…” дейди. Бу гап бекорга айтилмаган, албатта. Бир болага етти қўшни ота-онадир бизда. Аммо… аммо, ҳеч бир инсоннинг ҳаёти бир йўсинда ўтмайди. Умрнинг нотексиз йўлларида баъзан инсон қоқилади, адашади, бахтини, оиласини йўқотади. Оилавий ажримлар сабаб никоҳ бекор қилиниб, ўзаро ришталар узилиши, оилалар барбод бўлиши ҳоллари ҳам учраб туради ҳаётда. Бундай пайтда фарзандлар ҳаёти қандай бўлади? Уларнинг моддий таъминотичи? Шу каби кўплаб саволлар вужудга келади.\nХаёт синовларида қоқилган Сариосиё туманида яшовчи Зухра Халилова ўзаро келишмовчиликлар сабаб турмуш ўртоғидан ажрашгандан сўнг, Фуқаролик ишлари бўйича Сариосиё туманлараро судига мурожаат қилиб, икки нафар фарзандларининг моддий таъминоти учун алиментга мухтожлигини билдиради.\nШундан сўнг, мазкур суднинг 10.03.2014 йилдаги буйруғига асосан қарздор Ёдгор Нуралиевдан ундирувчи Зухра Халилова фойдасига вояга етмаган икки нафар фарзандларининг моддий таъминоти учун алимент ундириш белгиланади.\nФарзандларининг таъминоти учун масъул бўлган ота алимент тўлашдан бош тортиб яшаш хонадонидан кетиб номалум тарафларга қочиб юрганлиги, шунингдек,топишнинг иложи бўлмаганлиги сабабли унга нисбатан қидирув эълон қилинган эди.\nМажбурий ижро бюроси вилоят бошқармаси ходимлари томонидан олиб борилган тезкор қидирув натижаларига кўра алимент тўлашдан бош тортиб юрган ота Россия Федерацияси Санкт-Петербург шаҳрида ишчи бўлиб ишлаб келаётганлиги аниқланган ҳамда қарздор отанинг оила аъзолари билан олиб борилган тушунтириш тарғибот ишларида алимент тўлашдан бош тортганлик учун қонунда маъмурий ҳамда жиноий жавобгарлик масалалари белгилаб қўйилганлиги тушунтирилди.\nМасъулятни англаган қарздор ота Ёдгор Нуралиевнинг яқин қарндошлари 7 йилдан бери тўланмаган алимент қарздорликларини биратўла ҳусусан, жами 88 миллион 110 минг сўмни тўлиқ тилхат асосида Зухра Халиловага топширди.\nШундан сўнг, қарздор ота Нуралиевга нисбатан эълон қилинган қидирув қарори бекор қилиниб, у билан телефон орқали боғланиб алимент фарзандларининг моддий таъминоти учун зарурлиги ва уни ўз вақтида тўлаб боришлиги тушунтирилди.\nМансур Назаров, Мажбурий ижро бюроси Сурхондан вилоят бошқармаси инспектори\nОила – инсон учун энг муқаддас даргоҳ\n“Жадидчилик” фильмини тасвирга олиш жараёни бошланди\n20 ноябрь – Бутунжаҳон бола куни


Миллий тилни йўқотмак миллатнинг руҳини йўқотмакдур – oliymahad.uz\nМиллий тилни йўқотмак миллатнинг руҳини йўқотмакдур\nАллоҳ таоло инсонни бошқа мавжудотлардан фарқли равишда нутқ – гапирувчи, сўзлашувчи маҳлуқот қилиб яратди. Сўзлашиш қобилияти Аллоҳ таолонинг инсонга берган улкан неъматларидан биридир. Айнан ушбу неъмат билан инсон ўзга жонзотлардан ажралиб туради. Биз ҳар куни, ҳар лаҳзада гапирамиз ва бунга одатий бир нарсадай ўрганиб ҳам қолганмиз. Лекин тафаккур қилиб кўрилса, нутқ-овоз чиқариш ниҳоятда мураккаб, нозик бир жараён эканлиги маълум бўлади. Шунинг учун ҳам Аллоҳ таоло Қуръони каримда: “Эй мўминлар, Аллоҳдан қўрқинглар, тўғри сўзни сўзланглар (шунда Аллоҳ) ишларингизни ўнглар ва гуноҳларингизни мағрифат қилур. Ким Аллоҳга ва Пайғамбарга итоат этса, бас улуғ бахтга эришибди” (Аҳзоб сураси, 70-71).\nШу билан бирга Аллоҳ таоло башариятни турли тилда сўзлашувчи ҳалқлар қилиб яратди. Аллоҳ айтади: “Эй одамлар! Биз сизларни бир эркак ва аёлдан яратдик ва сизларни ўзаро танишишингиз учун халқлар ва қабилалар қилиб қўйдик. Албатта, Аллоҳнинг ҳузурида энг ҳурматлигингиз энг тақводорингиздир. Албатта, Аллоҳ билувчи ва хабардор зотдир” (Ҳужурот сураси, 13 оят).\nЖамики эзгу фазилатлар инсон қалбига, аввало, ўз она тилининг бетакрор жозибаси билан сингади.\nБуюк маърифатпарвар бобомиз Абдулла Авлонийнинг сўзлари билан айтганда, “Ҳар бир миллатнинг дунёда борлиғини кўрсатадурган ойинаи ҳаёти тил ва адабиётидур. Миллий тилни йўқотмак миллатнинг руҳини йўқотмакдур”.\nТил миллатнинг бойлиги, туганмас хазинаси, кўзгуси ҳамдир. Шу сабаб ҳам “Тил бойлиги – эл бойлиги” дейишади. Тилни асраш, авайлаш, бойитиш, мазмунли сўзлаш ҳар бир инсоннинг бурчи, вазифаси ҳисобланади. Қадимда элчиларнинг тилига, гапириш оҳангига разм солиб, халқининг маданияти, дини ва урф одатларигача илғаб олишган. Адиблардан бири: “Тил – миллатнинг юрагидир” деган эди.\nЎзбек тили Мавлоно Лутфий, Хазрат Алишер Навоий, Бобур мирзолардан то шу кунларгача машаққатли ва олис йўлни босиб ўтди. Аждодларимиз, олимларимиз асрлар давомида ўзбек тилининг давлат тили бўлишини орзу қилишди, яратганга беҳисоб шукрки бундай неъмат билан Аллоҳ бизни сийлаб қўйди. Ҳолбуки, ҳамма тилни хурматлаш одобини нутқ маданиятини ўрганиш ҳар биримиз учун зарур омил ҳисобланади. Зеро, оғзаки нутқ маданиятини билиш, ўрганиш, тилга хурмат – элга хурмат маъносида ҳам юксак фазилат ҳисобланади. Хазрат Навоий айтганларидек: Тилга эътибор – элга эътибор.\n2019-йил 18-октябр куни Тошкент ислом институти Таҳфизул Қуръон кафедрасида “Ўзбек тилига -давлат тили мақоми ” берилганига 30 йил тўлиши муносабати билан “Олтин мерос” жамғармаси раҳбари, атоқли шоир, публистик журналист Амирқул Карим билан адабий учрашув бўлди. Тадбирда шоир тилимизнинг аҳамияти, уни асраб-авайлаш, ривожлантириш ҳақида фикр-мулоҳазалари билан ўртоқлашди. Шунингдек, ўзининг гўзал шерлари билан барчани хушнуд қилди.\nТошкент ислом институти Таҳфизул Қуръон кафедраси кабинет мудири, Фатҳ жоме масжиди имом ноиби Адҳамжон Юсупов.\n1040100cookie-checkМиллий тилни йўқотмак миллатнинг руҳини йўқотмакдурno\nОлдингиСЎНГГИ КАЛОМКейингиАлишер Навоий номидаги Тошкент давлат ўзбек тили ва адабиёти университетига ташриф


Спорт / Юртимизда A A A\nМаълум бўлишича, 16 октябрь куни Тошкентда ўтказилаётган мусобақа вақтида мураббийлар ва ҳакамлар ўртасида оммавий муштлашув содир бўлган. Бир неча дақиқа давом этган жанжални ички ишлар ходимлари тинчитган.\nУшбу муштлашув тасвирланган видео xabar.uz сайтида эълон қилинди. Видеони олаётган мобил репортёрнинг гапидан жанжаллашаётганларнинг юзлари қон бўлганини пайқаш мумкин. Kun.uz мухбири воқеа борасида маълумот олиш учун Ўзбекистон каратэ федерацияси билан боғланди. Федерация ходими воқеа юзасидан хизмат текшируви ўтказилаётгани сабаб маълумот бера олмаслигини, барча айбдорлар аниқлангач, ОАВга хабар қилинишини айтди.\nМаълумот учун, 17 октябрь куни каратэ бўйича Ўзбекистон миллий жамоасига янги мураббий тайинланди. Эндиликда ўзбекистонлик каратечилар 2020 йил Токиода ўтказиладиган олимпиада йўлланмасини қўлга киритиш учун эронлик Шаҳоб Султони мураббийлиги остида шуғулланади.\nКиритилди: 06:19 18.10.2019. Ўқилди: 2804 марта. Фикрлар сони: 0 та.


ЯМТ топширишга тайёрмисиз?\nЯгона миллий тестдан ўтиш вақти ҳам яқинлашиб қолди. Ҳозирча унга тайёргарлик ишлари кетмоқда. Бу ёшларимиз учун жиддий синов.\nЖорий йилда Қозоғистонда 131 мингдан зиёд ўқувчи ЯМТ топширади. Янги шароитларда ЯМТ топшириш шартлари ҳам ўзгарди.\nЮртимизда 17-нчи марта ўтказилаётган масъулиятли паллада қатнашиш учун ҳужжат топшириш мавсуми 15 апрелдан 13 майгача давом этди. Бу йилги аризалар онлайн шаклда қабул қилинди. ЯМТнинг шакли деярли ўзгармади. Тестлар 5та фандан тайёрланган, 3таси мажбурий, 2та касбий. 120та савол мавжуд, энг кўп балл миқдори – 140.\nМамлакатимиздаги карантинни инобатга олиб, 20 июндан 5 июлгача (санитария-гигиена талабларига риоя қилган ҳолда) 161та тест топшириш бекатларида ЯМТ ўтади.\nБу йилги янгиликлар нималардан иборат?\nЯМТга кириш пайтида шахсни аниқлаш учун (идентификация) Face IDдан фойдаланилади.\nЯМТдан ўтганни тасдиқловчи электрон сертификат ҳамда таълим гранти берилганини тасдиқловчи электрон гувоҳнома жорий этилади.\nХалқаро SAT, ACT, IB тестлари бўйича сертификатга эга бўлган шахслар ЯМТ топширишдан озод этилади ва таълим гранти топшириладиган танловда бевосита қатнашиш ҳуқуқига эга бўлади.\nДастлабки ўтиш баллини ололмаганлар, йил давомида тестни қайта топшириш ҳуқуқига эга бўлишади.\nПедагогик тайёргарлик учун ўқишга кирмоқчи бўлган шахсларга ЯМТнинг чекланган балли 70 баллга оширилади.\nЯМТга кириш пайтида тақиқланган нарсалар аниқланса, тест натижалари ҳамда таълим грантини бекор қилиш учун ЯМТ видеоёзуви текширилади.\nШунингдек, синовдан ўтаётганларга калькулятор берилади ва синов вақти 3 соату 50 дақиқадан 4 соатга ўзгаради. Бундан ташқари, ота-оналар ва уларга ҳамроҳ бўлган шахсларга болаларни\nЯМТ ўтказиш жойларида кутиш тақиқланади. Улар учун онлайн-трансляция жорий этилади. ЯМТ ўтадиган жойлар баррикада тасмалари билан тўсиб қўйилади.\nСанитария талабларига амал қилиш учун болалар махсус дезинфекция туннелидан ўтказилади, қўллар санитайзер билан тозаланади, тана ҳарорати ўлчаб турилади, ҳимоя ниқоби тарқатилади, пойафзал тагига махсус дезинфекцияланган гиламчалар тўшалади, санитар врачлар навбатчилик қилади ва оралиқ масофа шарти сақланади.\nЯМТга тайёрланаётганларга фойдали маслаҳатлар\nЭкспертларнинг айтишича, бу жараёнга нафақат билим, балки руҳий тайёргарлик ҳам жуда зарур экан. Чунончи, ЯМТ одамдан имкон қадар диққатни жамлаш, ҳаракатчанликни талаб қилади.\nШунинг учун унга жиддий масъулият билан тайёргарлик кўриш керак.\nҲар бир кунни уч қисмга ажратиб, бир қисмида даставвал, энг оғир материални эмас, балки энг енгил топшириқларни эслаб қолишга ҳаракат қилинг.\nКунига 8 соатлаб имтиҳонларга\nтайёргарлик кўриш ярамайди, спорт билан шуғулланиш, тоза ҳаводан нафас олиш, кўнгилочар жойларга бориш ҳам керак. Рақсга тушиш, 8 соатли тунги уйқу, иложи бўлса, тушликдан сўнг ухлаб олиш яхши самара беради.\nМатериални эслаб қолиш учун нима қилиш керак?\nМатериални саволлар бўйича қайтариш керак. Сўнг эслаб қолиб, қисқача конспект шаклида ёзиб бориш зарур. Ёзганларни жавоблар билан таққослаш, текшириш (саналар, асосий фактларни) муҳим. Дарсликни ўқиб чиққач, асосий мазмунни ажратиб олиш, кичик варақчаларда ёзиб қўйган маъқул. Имтиҳонга бир кун қолганда, ана ўша варақчаларни кўздан кечириб, жавобнинг қисқа режаси билан танишиш лозим. Ҳаммасини тез ва кўп ўрганаман, деганларга маслаҳат – яхшиси, оз-оздан, дам олиб, ўрганиш самаралироқ.\nҚайта-қайта ўқигандан кўра, хотирада қолган маълумотларни такрорлаш фойдали.\nАгар иккита катта материал билан ишланса, унда эътиборни каттасига қаратинг.\nСтресс-руҳий зарба, ҳаяжонланишдан сақланинг. Сабаби, ҳам жисмоний, ҳам руҳий мувозанатга путур етади. Қаттиқ ҳаяжонда бўлиш, одамни ташвишлантиради, қўрқитади, натижада хотиржамлик, эслаб қолиш, ўйлаш қобилияти сусаяди. Қаттиқ стресс турли касалликларни келтириб чиқаради.\nТабиийки, имтиҳонлар арафасида одам хавотирланади, ўйланади. Бу табиий ҳолат. Лекин меъёрдан ошса, натижаси яхши эмас. Бунинг учун танани бўш ушлаб, имкон қадар кайфиятни кўтарадиган майда ишларни бажаринг. Масалан, ёқимли таом енг, сочингизни бошқачароқ турмакланг, ёқтирган одамингиз билан суҳбатлашинг.\nДам олиш вақтидан унумли фойдаланинг. Имкон топсангиз, рақсга тушинг, сайр қилинг, жисмоний машқлар бажаринг, қўшиқ айтинг, медитация, релаксация машқларини бажаринг, озгина ухлаб олинг. Хуллас, кўзлар ва умуртқага ортиқча юк туширманг.\nЯМТга кираётганда кийимнинг энг қулайини кийинг, бу сизга ишонч бағишлайди. Кўп овқат ейишдан тийилинг. Уйдан эртароқ чиқиб, тест топшириш жойидаги ташвиш қилаётган ва ҳадиксираётган одамлар билан гаплашмасликка ҳаракат қилинг. Кабинетга кирганда, ўтирадиган жойингиз билан “яхшилаб танишинг”. Бу хавотир ва ҳаяжонни камайтиради. Агар топшириқлар сизга тушунарсиз бўлса, энг аввало, енгил топшириқларни бажаришга вақт сарфланг. Агар фикрингизни жамлай олмасангиз, қўрқманг, айрим кишиларда ишлаш қобилияти дастлаб суст, кейин фаол бўлади. Чуқур нафас олиб, танани бўш ушланг. Иш натижаларини дарров бериб юборишга шошилманг. “Энг яхши фикрлар, хат жилди ёпилгандан кейин келади”, деган гап бекорга айтилмаган.\nМабодо имтиҳонни ўзингиз хоҳлагандек топширмаган бўлсангиз ҳам, тушкун кайфиятга берилманг.\nБилингки, бу дунёда ҳар қандай вазиятларни тузатишга имкон берилади.\nН. МАВЛОНОВА, 2020-06-18, 02:20 145\nБемор омон қолди 71\nЯнги ўқув йилини тўғри ташкиллаштириш муҳим 91\nҒамхўрлик оғушида 75\nЎқувчиларга – 500 минг компьютер 72\n20 августгача узайтирилди 136\nМасофадан ўқишга тайёрмизми? 143\nБошланғич синфлар учун навбатчи гуруҳлар очилади 140


АҚШ давлат котиби лавозимига номзоди қўйилган Exxon Mobil раҳбари истеъфога кетмоқда\n07:30 / 15.12.2016\nАҚШнинг янги президенти этиб сайланган Дональд Трамп томонидан АҚШ давлат котиби лавозимига номзоди таклиф қилинган, АҚШнинг Exxon Mobil нефть-газ компанияси директорлар кенгаши раиси Рекс Тиллерсон йил охирида истеъфога кетмоқда, деб маълум қилди Exxon компанияси.\nУнинг компаниядаги ўрнини 2017 йил 1 январдан компания президенти Даррен Вудс эгаллайди.\nТрамп Тиллерсонни АҚШ давлат котиби лавозимига таклиф қилганди. Тиллерсон номзоди конгресс сенати томонидан тасдиқланиши керак.\nТиллерсон компаниядаги фаолиятини 1975 йилда муҳандис-технолог сифатида бошлаган. У корпорацияда 41 йил ишлаган ва 2017 йил март ойида 65 ёшга тўлганда, шундоқ ҳам истеъфога кетиши керак эди. Айнан шу ёшда компаниянинг барча ишчилари пенсияга кетишлари шарт қилиб қўйилган. Бироқ Тиллерсон АҚШ давлат котиби лавозимига тасдиқлаш жараёнига қўйиладиган бир қатор талаблар сабабли муддатдан вақтлироқ истеъфога кетишга қарор қилди.\nМаълум қилинишича, компания директорлар кенгаши Тиллерсонни янги лавозимга номзоди қўйилиши билан табриклаган.


Анқарада буюк математик, алгебра фанининг асосчиси Муҳаммад ал-Хоразмий шарафига ёдгорлик ўрнатилди\nАНҚАРА, 3 март. /«Дунё» АА/. Бугун мамлакатимизнинг Анқарадаги элчихонаси ташаббуси билан Туркий маданият халқаро ташкилоти – ТУРКСОЙ ҳамда Анқара шаҳар муниципалитети билан биргаликда «Хива - туркий дунёнинг маданият пойтахти» халқаро дастури доирасида Туркия пойтахтида Муҳаммад ал-Хоразмий ёдгорлигининг очилиш маросими бўлиб ўтди, деб хабар бермоқда «Дунё» АА мухбири.\nТантанали очилиш маросимида Туркияда амалий ташриф билан бўлиб турган Хоразм вилояти ҳокими Фарҳод Эрмонов, мамлакатимизмиз элчиси Алишер Аъзамхўжаев, Туркий маданият халқаро ташкилоти — ТУРКСОЙ бош котиби ўринбосари Билол Чақичи, Туркия Буюк Миллат мажлисидаги «Туркия-Ўзбекистон» парламентлараро дўстлик гуруҳи раиси Осман Местен, Анқара шаҳар Кечиўрен муниципалитети ҳокими Турғут Олтинўқ, Анқара губернаторлигининг Кечиўрендаги вакили Ургут Булут, шунингдек, мамлакат илм-фан ва маданият доиралари, ОАВ вакиллари иштирок этди.\nАл-Хоразмий ёдгорлигининг Анқара шаҳрида ўрнатилиши Ўзбекистон Президенти Шавкат Мирзиёев ташаббуси асосида ТУРКСОЙ томонидан эълон қилинган «Хива – туркий дунёнинг маданий пойтахти» халқаро дастури доирасида амалга оширилди.\nТадбирда Ўзбекистон элчиси Алишер Аъзамхўжаев Муҳаммад Мусо Ал-Хоразмий инсоният тарихи ва тамаддунида алоҳида ўрин тутган буюк шахслардан бири эканини таъкидлади. Хоразмий мероси Ўзбекистоннинг, туркий дунёнинг башарият тарихида муҳим ўрин тутганини намойиш қилиб туради. Ушбу ҳайкалнинг «Хива – Туркий дунёнинг маданият пойтахти» халқаро дастури доирасида Анқарада очилиши ҳам алоҳида аҳамият касб этмоқда.\nХоразмий алгебра фанининг асосчиси ҳисобланади. «Алгебра» сўзи унинг «Ал-китоб ал-мухтасар фи ҳисоб ал-жабр ва ал-муқобала» номли рисоласидан олинган. Унинг арифметикага оид рисоласи ҳинд рақамларига асосланган бўлиб, ҳозирги кунда биз фойдаланадиган ўнлик позицион ҳисоблаш тизими ва мазкур тизимдаги амалларнинг халқаро кўламда тарқалишига сабаб бўлди. Олимнинг “ал-Хоразмий” номи эса “алгоритм” шаклида фанда абадий ўрнашиб қолди. Унинг географияга доир асари эса дунёда шу йўналишда ўнлаб китобларнинг яратилишига замин яратди. Хоразмийнинг “Зиж”и Ғарб ва Шарқ мамлакатларида астрономиянинг ривожланиш йўлини кўрсатиб берди\nАл-Хоразмий шарафига Туркия пайтахтида ёдгорлик ўрнатилишида рамзий маъно бор. Чунки шаҳар қадимдан Европа ва Осиё ўртасидаги муҳим савдо йўллари чорраҳасида жойлашгани туфайли бу ерда илм-фан ва маданият асрлар давомида ривожланиб келган.\nЁдгорлик Анқара шаҳрининг Кечиўрен туманидаги машҳур боғлардан бири - «Жўка водийси» (Ihlamur Vadisi») ҳудудида ўрнатилди. Туркия пойтахтидаги мазкур сўлим боғ маҳаллий аҳоли ва мамлакат меҳмонларининг севимли маскани ҳисобланади. Боғ 2016 йилда қайта таъмирланибдан шакллантирилган бўлиб, 4,5 километрлик сунъий канал атрофида жойлашган сайлгоҳ сифатида сайқалланган.\nБоғда, шунингдек, масжид, спорт машғулотлари учун махсус майдончалар ва бошқа қулайликлар яратилган. Анқара муниципалитети ва Ўзбекистон элчихонаси ҳамкорлигида ташкил этилган ҳамда ўзбек диаспораси вакиллари томонидан юритилаётган «Фарғона» номли қаҳвахона ҳам шу ерда фаолият кўрсатмоқда.\nУшбу масканда ижтимоий-оммавий, маданий тадбирлар тез-тез ўтказиб турилади.\nШу ўринда таъкидлаш керакки, бугунги кунда Анқарада «Ўзбекистон» номли 3 та, «Тошкент» деб юритилувчи 12 та, «Самарқанд» номли 8 та ва «Бухоро» деб аталувчи 11 та кўча мавжуд.\nКечиўрен туманидаги машҳур боғда қад ростлаган Муҳаммад ал-Хоразмий ёдгорлиги эса Ўзбекистоннинг буюк илм-фани ва меросини тарғиб этувчи навбатдаги объектлардан бири бўлди.\nМуҳаммад ал-Хоразмий ёдгорлигининг расмий очилиш маросимидан сўнг Ўзбек миллий кийимлари кўргазмаси ва «Мендирман Жалолиддин» фильмининг намойиши бўлиб ўтди.\nҲиндистондаги туркийча қўлёзмалар ўз тад...\nМамлакатимизда «Ўзбекистон маданий мероси жаҳон тўпламларида» лойиҳаси доирасида Ҳиндистон...\nТуркиянинг Ўртаҳисор шаҳарчасида «Хива б...\nЎзбекистон мустақиллигининг 30 йиллиги арафасида «Хива шаҳри - туркий дунё маданий пойтах...\nIII Тошкент халқаро амалий санъат биенна...\nКеча 8-12 ноябрь кунлари Тошкент шаҳрида Ўзбекистон Бадиий академияси, хорижий мамлакатлар...


Бугун Гулчеҳра Саъдуллаева таваллуд айёмини нишонламоқда - Darakchi\nБугун Гулчеҳра Саъдуллаева таваллуд айёмини нишонламоқда\nШОУ-БИЗНЕС 12.04.2017, 10:33\nТеглар: Актриса, Туғилган кун\nЎзбекистонда хизмат кўрсатган артист Гулчеҳра Саъдуллаева бугун, 12 апрель куни 67 ёшни қарши олди. Шу муносабат билан элимиз ардоғидаги актрисани фарзандлари ва набиралари таъсирли тарзда табриклади.\nСоат 00:00 бўлиши билан яъни 12 апрель кириб келиши билан актрисанинг фарзандлари жамулжам бўлишди.\n“Бугун менинг фариштам, ҳақиқий ўзбек аёлининг тимсоли, менга ёруғ дунёни ҳадя қилган ягонам, Онажонимнинг таваллуд айёмлари! Онажоним-бебаҳойим, бахтимизга узоқ умр кўринг, ҳеч қачон касал бўлманг, невара, эвара, чевараларни ҳам тўйларини бахтли кунларини кўриб юринг. Адажоним билан қўша қариб, ҳар доим ёнимизда роҳатларда юринглар. Барча дилингизда тугиб қўйган ниятларингиз рўёбга чиқсин. Аллоҳим сизга ҳар доим мададкор бўлсин! Биз сизни севамиз”,—деб ёзади Муқаддас Саъдуллаева онасини табриклаб.\nФурсатдан фойдаланиб, таҳририятимиз номидан Гулчеҳра Саъдуллаевани бугунги шодиёна кун билан муборакбод этамиз!


Ўзбекистонда фуқароларнинг 88 % юқумли касалликдан даволанишди\n88% – коронавирусдан даволанган Ўзбекистон фуқароларининг фоизи\n21 Avgust 09:12 COVID-19\nБУГУНГИ КУН КОРОНАВИРУС СОҒЛИҚНИ САҚЛАШ СТАТИСТИКА ЎЗБЕКИСТОН\nЎзбекистон Соғлиқни сақлаш вазирлигининг янги маълумотларига кўра, 20-август куни мамлакатда коронавирус билан касалланган фуқаролар сони 37 366 (+254) кишига этди. Ўтган кун давомида Ўзбекистонда 594 янги бемор ва 721 соғайиб кетган бемор қайд этилди.\nСоғлиқни сақлаш вазирлигига кўра, барча янги ҳолатлар беморлар билан алоқада бўлганлар орасида аниқланган. Жумладан, Тошкентда 198 та, Сурхондарё вилоятида 19 та, Наманган вилоятида 17 та, Хоразм вилоятида 13 та, Жиззах вилоятида 3 та, Қашқадарё вилоятида 2 та ва Фарғона вилоятида 2 та ҳолат қайд этилган.\nИрландия коронавируснинг иккинчи тўлқинига тайёргарлик кўрмоқда\nҲозирги вақтда республикада 32 944 киши (88%) коронавирус инфекциясидан тўлиқ тикланди. Коронавирус билан оғриган беморларнинг вафот этганлари 250 кишига этди.\nРеспубликадаги юқумли касалликлар шифохоналарида 4 172 бемор даволанмоқда, улардан 330 нафарининг аҳволи оғир, 96 нафарининг аҳволи ўта оғир.\nЎзбекистонда COVID-19 га қарши эмланганлар сони 33,6 миллион кишидан ошди\nКовид деменция хавфини ўз ичига олади


Олий лига, 20-турнинг қолдирилган ўйини\n21 октябрь, соат 17:00\nАлишер Шоғуломов (54)\nЕгор Кримец (1)\nБоян Миладинович (44)\nАлександр Мерзляков (76)\n18. Баҳодир Пардаев\n90+2' "Пахтакор"да ўзгариш: Владимир Козак ўрнига Акбар Исматуллаев туширилди\n89' Боян Миладинович огоҳлантириш олди. Гейнризни тўхтатгани учун\n88' Дилшод Раҳматуллаев огоҳлантириш олди\n87' Ислом Тўхтахўжаев тўпни яхши айлантирди. Тўп дарвоза устуни ёнидан ўтиб кетди\n86' Жасур Ҳасановга нисбатан фол ишлатилди\n84' Раҳматуллаевнинг узатмаси жонли деворга тегиб қайтди\n84' Шоғуломовга нисбатан ўйин қоидаси бузилди. Дарвозагача 24 метр\n80' Бобур Йўлдошев огоҳлантириш олди.\n76' Сергеев бу унчалик кучли бўлмаган зарба берди. Нестеров тўпни қайтариб, аммо ушлаб қола олмади. Мерзляков тўпга етиб келди ва муваффақиятсиз зарба берди. Тўп олис устунга тегиб, дарвозўа тўрига бориб тушди\n76' ГОООООООЛ, Александр Мерзляков, 1:3!\n75' Сергеев жарима майдончаси чизиғи устида тўпни эгаллаб олди ва ўзи зарба бериши мумкин бўлган вазиятда тўпни Козакка етказишга қарор қилди. Аммо тўпни ҳимоячи қайтариб қолди\n72' Жасур Ҳасанов сариқ карточка олди. Очиқчасига қўполлик учун\n71' Вуҳҳҳҳҳ! Алишер Шоғуломов бирга-бир вазиятда дарвозани ишғол қила олмади! Раҳматуллаев-Гейнрих-РАҳимов комбинациясидан сўнг ҳужумчи Лобанов билан юзма юз ҳолатга чиқиб борди. Аммо унинг зарбаси дарвоза устуни ёнгинасидан ўтиб кетди\n70' Даврон Ҳошимов сариқ карточка олди. Майдон марказида ишлатгани қўполлиги учун\n68' Ҳужум яна Жасурнинг қанотидан ташкил этилди. Ярим ҳимоячи тўпни ерлатиб Гейнрих томон узатди. Саша тўпга ета олмади\n67' Гейнрихнинг узатмасидан кейин Ҳасанов ўйиндан ташқари ҳолатда қолди\n65' Жасур Ҳасанов чап қанотдан тўпни аниқ етказа олмади\n61' БУрчак тўпини Нестеров иккинчи уринишда эгаллаб олди\n60' Андреев 28 метрлардан кучли зарба йўллади. Тўп Нестеровнинг қўлларига тегиб, дарвоза устидан ўтиб кетди\n56' Жамоаларда ўзгаришлар бўлди. Фозил Мусаев ўрнига Дилшод Раҳматуллаев, Баҳодир Пардаев ўрнига Станислав Андреев туширилди\n56' Жарима зарбасини Жасур Ҳасанов юқри бурчакка айлантирди. Лобанов бир амаллаб тўпни майдон ташқарисига чиқариб юборди\n55' Александр Мерзляков огоҳлантириш олди. У ўнг қанотдан ҳужумга ўтаётган Иброҳим Раҳимовни тўхтатиб қолди\n54' Ҳасанов чап қанотдан олдинга ўтди ва тўпни Шоғуломовга кўтариб берди. Алишер яқин масофадан бош билан зарба берди ва дарвозани ишғол қилди!\n54' ГООООООООЛЛЛЛ! Алишер Шоғуломов, 1:2!\n54' Бу сафар Сергеевнинг узатмасидан кейин Искандаров 16 метрдан зарба йўллади. Нестеров тўпни эгаллади\n52' Жамшиднинг узатмасидан кейин Сергеев чап қанотдан жарима майдончасига кирди ва зарба берди. Тўпни Игнатий эгаллаб олди\n50' "Локомотив"да ўзгариш: Фарҳод Тожиев ўрнига Алишер Шоғуломов туширилди.\n49' "Пахтакор" майдон марказида тўпни эгаллаб, олдинга ўтди. Искандаров Козакни бирга-бир вазиятга чиқариши мумкин эди. Владимир тўпни эгаллай олмади\n48' Вууууҳ! Бурчак тўпидан кейин яқин масофадан зарба берилди! Лобанов тўпни майдон ташқарисига чиқариб юборди\n47' "Локомотив" чап қанотдан жарима тўпини амалга оширди. Энди эса бурчак тўпи тепади\n45+2' "Пахтакор" хавфли ҳужум ташкил қилди. Искандаров чап қанотдан тўпни жарима майдончасидаги Махарадзе томон узатди. Кахи бош билан зарба бера олмади, йиқилиб тушди. Тўп Ҳошимовга келиб тушди, аммо унинг зарбаси ноаниқ бўлди\n45+2' "Локо" бурчак тўпини ўйинга киритади\n45' Вууууууҳ, Лобанов! ҲАсанов бу сафар жарима майдончасининг ўнг бурчагидан кучли зарба йўллади. Дарвозанинг юқорига кириб бораётган тўпни Лобанов қийинчилик билан қайтариб қолди!\n44' Бурчакдан етказилган тўпга Миладинович бош билан зарба берди. Тўп дарвоза устунига тегиб, тўрга бориб тушди\n44' ГОООООООЛЛ, Боян Миладинович, 0:2!\n43' "Пахтакор" бурчак тўпи тепади.\n42' Мустафоев чап қанотдан икки футболчини алдаб ўтиб, жарима майдончасига кириб борди ва йиқилди. Вазиятга яқин турган БААлик ҳакам хуштагини чалмади, ўйин давом этди\n41' Ҳасанов чап қанотдан тўпни олис устун томон узатди. Раҳимов тўпни Гейнрих қолдиришга қарор қилди, аммо ҳимоячилар тўпни қайтаришди\n40' "Локомотив"нинг жавоб ҳужуми ва зарбаси: Гейнрих 20 метрдан аниқ зарба йўллади. Лобанов тўпни эгаллади\n40' "Пахтакор" яхши ҳужумга ўтди. Козак 20 метрлардан анча ноаниқ зарба берди\n37' "Локо" тезкор ҳужумга ўтди. Гейнрих 20 метрлардан кучли зарба йўллади. Тўп дарвоза устуни ёнидан ўтиб кетди\n35' "Пахтакор" майдон марказида тщпни йўқотиши оқибатида майдон эгаларига қарши ҳужумга ўтишди. Ҳасанов тўпни шерикларига етказа олмади\n28' Егор Кримец огоҳлантириш олди. Гейнрихга нисбатан қоидабузарлик учун\n25' Бугунги ўйинни футболимиз раҳбарлари, мураббийлар, мутахассислар стадиондан кузатиб боришмоқда: М.Усмонов, Ф.Магомедов, М.Қосимов, Ш.Мақсудов ва бошқалар\n23' Александр бурчак тўпини тўғри дарвозага айлантирди. Уни Лобанов эгаллаб олди. КЕйинги ҳужум пайтида ҲАсанов чап қанотдан зарба йўллади. Дарвозабон иккинчи уринишда тўпни эгаллади\n22' Гейнрих 22 метрлардан зарба йўллади. Тўп Камолиддин Тожиевга тегиб, майдонни тарк этди. Бурчак тўпи\n21' Гейнрих бурчак тўпини амалга оширди. Тўхтахўжаевнинг бош билан берган зарбаси ноаниқ чиқди\n20' Тўраевнинг узатмасидан кейин Раҳимов ўнг қанотдан жарима майдончасига кириб келди, аммо ҳимоячини алдаб ўта олмай, тўпни йўқотди\n18' Сашанинг зарбаси ерга урилиб дарвоза томон борди, Лобанов тўпни қайтарди. Ал-Жунайбий жарима зарбаси пайтида спрейдан фойдаланмоқда\n17' Тўп Махарадзенинг қўлига тегди. Гейнрих жарима зарбасини тепади\n16' Даврон Ҳошимов ўнг қанотдан тўпни жарима майдончасига етказиб берди. Тўхтахўжаев тўпни узоқлаштирди\n15' Баҳодир Пардаев дарвозабон билан бирга бир вазиятга чиқиб келди, Нестеров оёғи билан тўни қайтариб қолди\n12' "Пахтакор" қарши ҳужумга ўтиб, ўнг қанотда очилаётган ҳужумчига тўп узатилаётганида Йўлдошев бош билан тўпни Нестеровга узатиб берди\n11' Искандеровнинг ажойиб зарбасини Нестеров қайтарди!\n10' "Пахтакор" ҳимояда тўпни эгаллаб олди ва қарши ҳужумга ўтди. Бобур Йўлдошев ўз жарима майдончаси яқинида Пардаевни чалиб йиқитди\n8' Жасур Ҳасанов чап қанотда икки ҳимоячидан ўтиб кетди ва тўпни дарвозабон майдончасига етказиб берди. Камолиддин Тожиев тўпни қайтариб юборди\n6' "Пахтакор" чап бурчак байроқчаси ёнида жарима зарбасини тепишди. Мезбонлар тўпни эгаллаб қарши ҳужумга ўтишди. Ҳасанов Гейнрих томон етказган узатмасини ҳимоячи қайтариб қолди\n5' Гейнрих бурчак тўпини ўйинга киритди. Махарадзе бош билан қайтарган тўп Тўраевга тегиб, майдонни тарк этди\n2' Искандаров офсайдда қолди\n1' Ўйиннинг 58-сониясида гол киритилди. Бурчакдан етказилган тўпга барчадан баланд сакраган Кримец бош билан дарвозани ишғол қилди!\n1' ГОООООООООООЛЛЛЛ! Егор Кримец, 0:1!\n1' "Пахтакор" бурчак тўпи ишлади\n' Бугун стадионга ҳар доимгидан ҳам кўпроқ мухлислар ташриф буюришган\n' "Пахтакор" сариқ, "Локомотив" эса қизил-оқ формада ҳаракат қилади\n' Ўйин "Спорт" канали орқали жонли эфирга узатилмайдиган бўлди. Фақат кечки эфирда ёзиб олинган ҳолда томоша қилишингиз мумкин\n' "Локомотив" фақат ва фақат ғалаба учун ўйнаса, "Пахтакор"ни дуранг ҳам қаноатлантиради\n' Тошкентдаги "Локомотив" стадионидан онлайн трансляция уюштирамиз. Бугун чемпионлик масаласи ҳал бўлади.


27.02.2020 10:34 0 4423\nБухоро вилояти ҳокими Ўктам Барноевнинг лавозими кўтарилиши мумкин.\nОлий Мажлисдаги фракциялар мажлисларида Бош вазир тавсиясига асосан Бухоро вилояти ҳокими вазифасида ишлаб келган Ўктам Барноевни Бош вазирнинг аграр ва озиқ-овқат соҳаларини ривожлантириш масалалари бўйича ўринбосари лавозимига тасдиқлаш масаласи кўриб чиқилмоқда.\nБир нечта фракция аъзолари Бухоро ҳокими номзодини ушбу лавозимга маъқуллаш ҳақидаги қарорни тасдиқлаганлар.\nЭнди унинг номзодини Қонунчилик палатасининг ялпи мажлисида тасдиқлаш масаласи кўриб чиқилади.\nБухоро Ўктам Барноев Бош вазир ўринбосари


Қирғизистон МСК парламент сайловларида овоз бериш натижаларини бекор қилди – Газета.uz\nLotinchada 6 октябр 2020, 14:08 Жаҳон\nҚирғизистон Сайлов ва референдумлар бўйича Марказий комиссия 6 октябрь куни 4 октябрда бўлиб ўтган Жогорку кенешга сайловларидаги овоз бериш натижаларини бекор қилди. Бу ҳақда МСК эълонига таяниб АКИpress агентлиги хабар қилди.\nҚайд этилишича, мазкур қарор МСК аъзолари йиғилишида қабул қилинган. МСК аъзоси Қайрат Осмоналиев агентликка изоҳ берар экан, қарор мамлакатдаги сиёсий вазиятни ҳисобга олган ҳолда қабул қилинаётганини таъкидлади.\nАввалроқ мамлакатнинг минглаб аҳолиси бир кун олдин бўлиб ўтган парламент сайловлари натижаларидан норозилиги сабабли намойишларга чиққани ҳақида хабар берган эдик.\nЭслатиб ўтамиз, 4 октябрда Қирғизистонда Жогорку Кенеш депутатлари сайлови бўлиб ўтди. Дастлабки маълумотларга кўра, ўринлар учун курашган 16 партиядан атиги 4 таси парламентга кира олди. Аҳолининг сайловда иштирок этиш кўрсаткичи 56,2 фоизни ташкил этди.


12 Март 13:25\nҚасим-Жомарт Тоқаевга жорий йилнинг январь-февраль ойларида мамлакатниниг ижтимоий-иқтисодий ривожлантириш якунлари ва мамлакатдаги санитария-эпидемиология ҳолати тўғрисида маълумот берилди.\nТақдим этилган маълумотларга кўра, сўнгги икки ой давомида иқтисодиёт ижобий динамикани намойиш этмоқда. Хусусан, ишлаб чиқариш саноати, қурилиш ва қишлоқ хўжалиги жадал ривожланмоқда. Хизмат кўрсатиш аста-секин тиклана бошлади.\nАхборот-коммуникация соҳасида ижобий натижаларга эришилди. Озиқ-овқат маҳсулотлари ишлаб чиқариш, енгил саноат, кимё саноати, металлургия, шу жумладан рангли металлар ва машинасозлик, фармацевтика саноатида барқарор ўсиш кузатилмоқда.\nПрезидентга ОПЕК + Мониторинг қўмитаси йиғилиши натижалари тўғрисида маълумот берилди. Учрашувда Қозоғистон учун нефт қазиб олиш ҳажмини кунига 20 минг баррельга етказиш тўғрисида алоҳида келишувга эришилганлиги таъкидланди. Бу тоғ-кон саноатида ишлаб чиқаришни босқичма-босқич ошириш имконини беради. Учрашувда мамлакатдаги санитария-эпидемиология ҳолати муҳокама қилинди.\nБош вазирнинг сўзларига кўра, вазият назорат остида: республика бўйича вируснинг кўпайиш даражаси 0,9 фоизга, юқумли касалликлар шифохоналарида ётоқ ўринларни 23 фоизни, интенсив терапия бўлимларида ётоқ ўринларни 16 фоизни ташкил қилмоқда.\nШунингдек, Президентга инвестицияларни жалб қилиш, иш билан таъминлаш, ижтимоий аҳамиятга эга товарларга нархларни барқарорлаштириш ва мамлакатни ижтимоий-иқтисодий ривожлантиришнинг бошқа долзарб масалалари бўйича кўрилган чоралар тўғрисида маълумот берилди.\n#ҚР Бош вазири #Ақорда


19 сентябрь, 2021, 21:24\nТеглар:Бахтиёр Ашурматов | Қўқон-1912 | Металлург | Суперлига\nСуперлиганинг 19-турида “Металлург” ўз майдонида “Қўқон-1912” га 0:1 ҳисобида ютқазиб қўйди. Учрашувдан кейин қўқонликлар бош мураббийи Бахтиёр Ашурматов матбуот анжуманида қатнашди.\n- Жуда муҳим ўйин эди, олти очколик десак ҳам бўлади. “Металлург” билан турнир жадвалида қўшни бўлиб тургандик. “Металлург” Жасур Абдураимов келганидан кейин ўйин услубини ўзгартирган. Охирги ўйинларда муваффақиятсизликка учраб турганди. Аммо Андижондаги ғалаба уларга қўшимча куч берди. Рақибнинг ҳужумкор ўйин кўрсатишини билган ҳолда қарши ҳужум тактикасида ҳаракат қилдик.\nҚўқонда ишлаётганимдан бери “Металлург” жуда ноқулай рақиб. Уларга қарши чемпионат ва Кубок ўйинларида ютқазгандик. Йигитларга мана шундай ноқулай рақиб устидан ютишимиз зарурлигини айтиб, уларни руҳлантиргандик. Бугун мағлубиятга учраганимизда турнир жадвалидаги аҳволимиз ҳавотирли бўлиб қоларди. Футболчиларимиз юқори ўринларга муносиб. Ғалабамизга йигитларимизнинг жанговар ўйини ва охиригача курашгани сабаб бўлди. “Металлург” камида дурангга лойиқ ўйин кўрсатди. Айниқса, Дилшод Раҳматуллаев марказга тушганидан кейин жамоанинг ўйини кучайиб кетди. Раҳбарият ва мухлисларимизни ғалаба билан табриклайман.\nҲимоямизда муаммолар бор. Холмуҳаммедов, Мерзляков ва Маматхўжаевдан фойдалана олмаяпмиз. Ҳужумда эса вариантларимиз бор. Ўтган ўйинда гол урган Ҳожимирзаев ва Мелиевни асосий таркибда туширдик. Иккинчи бўлимда ўйинни кучайтиришни хоҳлаганимиз сабабли Норбеков билан Абдуҳамидовни майдонга туширдик. Бу ўзини оқлади. Шохназарга йигитлар ва мураббийлар номидан миннатдорчилик билдираман. Агар ҳимояни кучайтириш керак бўлса, яна захирага олинишга тайёрман деб ўзи фикр билдирди. Ўйин охирида “Металлург” марказда катта устунликка эга бўлди. Шу боис Бекмуродовни майдонга тушириш орқали марказни кучайтиришга ҳаракат қилдик.\nАгар футболчиларимиз ўйин чўзиш учун ҳаракат қилишган бўлса, узр сўраган бўлардим. Бундай ҳолатлар футболимизга чирой қўшмайди. Лекин ғалаба қозонаётган жамоалар шунга мажбур бўлишяпти. Бу ҳолат бошқа такрорланмайди деб ўйлайман. Ўтган сафар ачинганимдан балки ўйин вақтини чўзиш керакмикин, деб гапиргандим. Лекин мен бунинг тарафдори эмасман.


By Зубайр Исмоил on 08/08/2019 МАҚОЛАЛАР ҚИЁМАТ АЛОМАТЛАРИ\nИккинчи масала: яъжуж ва маъжужнинг чиқишига Қуръон ва суннатдан далиллар\nАллоҳ таолонинг ушбу оятида уларнинг номи тилга олинган: «(Улкан девордек) баланд икки тоғ оралиғига етиб келганида ўша ерда ўзларидан бошқанинг тилини деярли тушунмайдиган бир қавмни топди.\nУлар: “Эй Зулқарнайн, яъжуж ва маъжуж ер юзида (ҳаммаёқни вайрон қилиб, одамларни ўлдириб,) бузғунчилик қилишмоқда. Биз сенга (хизмат ҳақига) мол-дунё йиғиб берсак, улар билан бизнинг ўртамизни (тўсиб турадиган) бир тўғон қуриб берасанми?”, дейишди.\n(Зулқарнайн) деди: “Раббим менга ато этган (мулк ва салтанат мен учун) сизларнинг молингиздан кўра яхшироқ. Унинг ўрнига сизлар менга ишчи кучи билан ёрдам беринглар, улар билан сизларнинг ўртангизга тўғон қуриб бераман. Менга темир парчалари келтиринглар”, деди. Улар темир бўлакларини келтириб, уларни икки тоғ орасига тоғ баробар қилиб уйдилар. (Кейин у ишчиларга:) “Энди ўт ёқинглар”, деди. (Темир-терсаклар ҳаммаси ёниб) ўтга айлангач: “Энди менга эритилган мис келтиринглар, устидан қуяман”, деди.\n(Тўғон ўта баланд ва силлиқ бўлганидан яъжуж ва маъжуж) ундан ошиб ўтишга ҳам, (жуда қалин ва мустаҳкам бўлганидан) уни тешиб ўтишга ҳам қодир бўлмадилар.\n(Зулқарнайн) деди: “(Мен яъжуж ва маъжужнинг бузғунчилигига тўсиқ сифатида қуриб берган) бу (тўғон) Раббимнинг (одамларга) марҳаматидир. Қачонки Раббимнинг (яъжуж ва маъжужнинг чиқиш вақти ҳақидаги) ваъдаси келса, (Раббим) Ўзи бу тўғонни вайрон (этиб, ер билан яксон) қилади. Раббимнинг ваъдаси албатта ҳақдир» (Каҳф, 93-98).\nЯна Аллоҳ таоло айтади: «Токи яъжуж ва маъжуж очилган ва улар тепаликлардан тушиб келиб, чор атрофда тезлик билан ёйилиб кетган пайтда ҳақ ваъда (қиёмат куни) яқинлашган (ва унинг даҳшатлари кўрина бошлаган) бўлади. Ўшанда кофирларнинг кўзлари (даҳшатнинг зўридан чақчайиб,) қотиб қолади. (Улар ҳасрат ичра ўзларига ҳалокат тилаб:) “(Эй-воҳ,) бизга ҳалокат бўлсин! Биз бу кундан (ва унга ҳозирланишдан) ғафлатда қолибмиз ва бу билан (ўзимизга) зулм қилувчи бўлибмиз”(дейдилар)» (Анбиё, 96-97).\nМазкур икки оят яъжуж ва маъжужнинг чиқиши қиёмат аломатларидан эканини кўрсатади. Чунки бу оятларда улар қамалган тўғоннинг очилиши ҳақ ваъда, яъни қиёмат кунининг яқинлашганидан нишона экани очиқча баён қилинган.\nАллоҳ таолонинг “Токи яъжуж ва маъжуж очилган пайтда…” деган сўзидаги “токи” калимаси мазкур оят ўзидан аввалги оятга боғлиқ эканини билдиради. Яъни, ҳалок этилган ҳар бир юрт то қиёмат қойим бўлгунича ўша ҳалокатида ёки дунёга ё тавбага қайтолмаслик ҳолатида қолади. Бу гаплар аввалги оят маъносидан келиб чиқиб айтилган гаплардир. Аввалги оятда бундай дейилган: «(Кофирлиги ва золимлиги сабаб) Биз ҳалок қилган юртлар (аҳолиси ҳаётда йўл қўйган камчиликларини тузатиш учун қиёмат қойим бўлишидан олдин дунёга) яна қайтишлари мумкин эмасдир» (Анбиё, 95).\nБошқа бир гуруҳ олимларнинг фикрича, оятдаги «токи» калимаси Аллоҳ таолонинг: «(Лекин одамлар пайғамбарларига хилоф қилдилар ва пайғамбарлар издошларидан кўплари) динда гуруҳ ва фирқаларга бўлиниб кетдилар…» (Анбиё, 93) оятига боғлиқдир. Яъни, бу фикрга кўра, умматлар ўртасидаги ихтилоф ва бўлиниш қиёмат соатига қадар давом этди, деган маънони ифода этади. Аллоҳ таолонинг «Токи яъжуж ва маъжуж очилган пайтда…» (Анбиё, 96) деган сўзидан мурод, ушбу икки қабилани тўсиб турган тўғон очиб юборилса ва улар ташқарига чиқишса, барча тепаликлардан тушиб келиб, дарров бузғунчилик қилишга киришиб кетишади, деганидир.\n Қаранг: «Тафсир Ибн Касир», 3/187.\n Қаранг: «Тафсир Абу ас-Суъуд», 3/535; «Тафсир ал-Алусий», 17/92.\n Қаранг: «Ал-баҳр ал-муҳит», 6/339. Мазкур қавл Ибн Атийяга ҳам нисбат берилган.\n Қаранг: «Тафсир ат-Табарий», 17/72-73; «Тафсир ал-Қуртубий», 11/341; «Тафсир Ибн Касир», 3/187; Роғиб ал-Асфаҳоний. «Муфрадот алфоз ал-Қуръон», 110-бет.\nAvvalgi maqolaҲаром амаллар: Юзга уриш ва унга тамға босиш\nKeyingi maqola Дард ва даво (45): Гуноҳнинг касофати (5) Гуноҳ яхшиликка бўлган иродани сусайтиради


Хуснуллин: Россия қурилишидаги ишчи етишмаслиги мигрантлар қайтгандан кейин ҳам сақланади - 30.03.2021, Sputnik Ўзбекистон\nХуснуллин: Россия қурилишидаги ишчи етишмаслиги мигрантлар қайтгандан кейин ҳам сақланади\nТОШКЕНТ, 30 мар — Sputnik. Россия қурилиш майдонларидаги ишчи кучи етишмаслиги ҳатто мигрантларнинг қайтишидан кейин ҳам сақланиб қолади. Бу ҳақда Россия бош\nТОШКЕНТ, 30 мар — Sputnik. Россия қурилиш майдонларидаги ишчи кучи етишмаслиги ҳатто мигрантларнинг қайтишидан кейин ҳам сақланиб қолади. Бу ҳақда Россия бош вазири ўринбосари Марат Хуснуллин маълум қилди.“Бизда қурилиш-монтаж ишлари ҳажми ўсиши меҳнат ресурсларига қараганда анча юқоридир. Биз илдам ўсмоқдамиз, иш ҳажмларини қўшяпмиз, бироқ бизга одамлар жуда-жуда етишмайди”, - деди у.Ҳукумат вакили ҳатто агар Россия чегараларини очса ва илгари мамлакатда ишлаган хорижликлар қайтса ҳам, қурилишларда барибир меҳнат мигрантлари етишмаслигини таъкидлади.Яна бир омил, бу россияликларнинг қурилиш соҳасидаги ишларда таклиф қилинаётган ойликка ишлашни истамаслигидир.\nмосква, қурилиш, мигрантлар\n13:13 30.03.2021 (янгиланди: 16:22 01.04.2021)\nТОШКЕНТ, 30 мар — Sputnik. Россия қурилиш майдонларидаги ишчи кучи етишмаслиги ҳатто мигрантларнинг қайтишидан кейин ҳам сақланиб қолади. Бу ҳақда Россия бош вазири ўринбосари Марат Хуснуллин маълум қилди.\n“Бизда қурилиш-монтаж ишлари ҳажми ўсиши меҳнат ресурсларига қараганда анча юқоридир. Биз илдам ўсмоқдамиз, иш ҳажмларини қўшяпмиз, бироқ бизга одамлар жуда-жуда етишмайди”, - деди у.\nҲукумат вакили ҳатто агар Россия чегараларини очса ва илгари мамлакатда ишлаган хорижликлар қайтса ҳам, қурилишларда барибир меҳнат мигрантлари етишмаслигини таъкидлади.\nЯна бир омил, бу россияликларнинг қурилиш соҳасидаги ишларда таклиф қилинаётган ойликка ишлашни истамаслигидир.


Хайрия сўраб мурожаат қилган навбатдаги оила Сурхондарёнинг Сариосиё туманидан. Ночор оиланинг шу пайтга қадар муаммолари етмагандай қизлари ҳам мураккаб дард билан курашмоқда.\n– Қизим Дилнура Ҳайитмаматова эндигина 5 ёшга кирди. Уни вақт ўтгани сари чўктириб бораётган дард қийнамоқда. Мияда ривожланиб бораётган касаллик туфайли қизимга “Асаб тизимининг перинатал зарарланиши” ташхиси қўйилган. Бу касалликнинг қатор асоратларидан бири сифатида қизим аста-секин гапиришдан қолмоқда, – дейди йиғлаб Дилнуранинг онаси Тошгул Тошқулова.\n– Ўзимиз ҳаминқадар яшаймиз. Шу қизимнинг касаллиги туфайли Тошкент–Сурхондарё ўртасида қатнаб, шифохоналарда даволаниб топган-тутганимизни сарфлаб бўлдик ва анча қарзга ҳам кириб кетдик. Қизим соғайиши учун узоқ муддатли муолажалар ва реабилитация зарур экан. Ҳозир болагинам борган сари камроқ гапираяпти. Шунинг биттагина сўзини эшитиш учун кунига юз марталаб савол бераман, гапга тутаман. Бир оғиз жавоб берса, кўз ёшларимни яшириб йиғлайман...\nБунинг устига оғир касаллик бошқа аъзоларига ҳам асорат бериши мумкинлигини ўйлаб даҳшатга тушаман. Жуда зарурат туфайли саховат эгаларидан ёрдам сўрашга мажбур бўлдим, – сўзларини тугатди онаизор.\nДилнура Ҳайитмаматовага оид маълумотлар:\nУзкард: 8600 0423 0793 9578 (Агробанк, отаси Ғуломжон Қодиров номида)\nHumo:9860 0303 4796 5185 (отаси Ғуломжон Қодиров номида)\nСбербанк: 4276 2200 1783 2794 (қариндоши Меҳриддин Ҳусаинов номида)\nТелефон рақами: +998937289240\nДилнура бугун унсиз нигоҳлари билан, сўзсиз суҳбатлари билан дардини айтмоқда. Қизалоқнинг бу дунёдаги умидлари шу ёшидаёқ чекланиб қолиши ҳар қандай юракни эзиши табиий. Имкони борлар атаганлари билан, йўқлар дуоларида Дилнурани эслаб қўйсинлар.


Гуржистонда сиёсий маҳкумлар амнистияга чиқди, Ўзбекистонда-чи? - BBC Uzbek - O'zbekiston\nГуржистонда сиёсий маҳкумлар амнистияга чиқди, Ўзбекистонда-чи?\nСўнгги янгиланиш 13 январ 2013 - 13:10 GMT\nГуржистондаги амнистия бўйича 3000 тача маҳкум озод этилади.\nГуржистон парламенти тасдиғидан ўтган авф қонунига мувофиқ, 13 январ куни илк 190 маҳкум қамоқхоналардан озод этилган.\nУлар орасида Гуржистон парламенти сиёсий маҳкум деб тан олганлар ҳам бор.\nАвф қонуни чорчўбасида ҳаммаси бўлиб уч минг маҳкумнинг озод этилиши ва яна кўпларнинг жазо муддати қисқариши кутилмоқда.\nАмнистия ҳақидаги қонун парламент раиси Давид Усупашвили томонидан имзоланиши ортидан шанба куни кучга кирди.\nУнинг имзоси қонун лойиҳасига президент Михаил Саакашвили томонидан қўйилган ветони енгиб ўтиш учун зарур эди.\nПрезидент Михаил Саакашвили дастаклаган Гуржистоннинг аввалги ҳукумати қамоқхоналарда маҳкумларнинг қийноққа тутилиши юзасидан чиққан жанжал ортидан ўз обрўсини йўқотган эди.\nАйнан мана шу жанжал туфайли Президент Саакашвилига мухолифатда бўлган кучлар ўтган парламент сайловларида ғолиб чиқишди.\nПрезидентнинг сиёсий рақиби Бош вазир Бижина Иванишвили раҳбарлик қилган янги ҳукумат кўплаб инсонларнинг қонунга хилоф равишда озодликдан маҳрум этилганини айтади.\nАммо жаноб Саакашвили авфни "жиноятчиларнинг оммавий равишда озод этилиши", деб баҳолаган ва бу амалнинг "мудҳиш оқибатларидан" огоҳлантирган.\nТбилисидаги Би-би-си мухбири Дамиен Макгиннеснинг айтишича, баъзи гуржистонликлар маҳкумларнинг озод этилиши мамлакатни яна жиноят урчиган 1990-йилларга қайтариши мумкинлигидан қўрқишади.\nКўплаб гуржистонликлар собиқ ҳукумат пайтида мамлакатдан чиқиб кетган қудратли мафия раҳбарлари яна қайтиб келиши мумкинлигидан хавотирга тушганлар, дейди Би-би-си мухбири.\nДамиен Макгиннеснинг айтишича, Гуржистон аҳоли жон бошига тўғри келадиган маҳкумлар сони бўйича дунёнинг етакчи давлатларидан бири ҳисобланади.\nОктябр ойида бўлиб ўтган парламент сайловларидан олдин, мамлакат телевидениеси орқали маҳкумларнинг қамоқхона нозирлари томонидан калтакланиши ва жинсий зўрланиши тасвирланган лавҳаларни намойиш этди.\nУшбу лавҳа дарғазаб бўлган мухолифатни кўча намойишларига етаклаган ва мухолифат лидери жаноб Иванишвилига Саакашвили ҳокимиятини "шафқатсиз", дея тасвирлашга имкон берганди.\nЎзбекистонда ҳам ҳар йили Конституция қабул қилинган кун муносабати билан чиқариладиган амнистияга мувофиқ минглаб маҳкумлар қамоқхоналардан озод этилади.\nБироқ бундай авф фармонлари одатда балоғатга етмаганлар, ёши 60 дан ошганлар ва аёлларга ва енгилроқ жиноят содир этганларга нисбатан қўлланади.\nКамдан-кам ҳоллардагина сиёсий фаолияти ё-да эътиқоди учун қамалганлар озодликка чиқадилар.\nҲозирда Францияда яшаётган таниқли ҳуқуқбон Толиб Ёқубов бу ҳолатни Ўзбекистондаги сиёсий режим моҳияти билан изоҳлайди.\nТаниқли инсон ҳақлари фаоли Толиб Ёқубов билан суҳбат\nЎзбекистондаги амнистиялар ва сиёсий маҳкумлар\nЎзбекистон:Амнистия чиқди, сиёсий маҳбуслар ҳам чиқадими?


Флузамед капсулалар | medu.uz - Дорилар ҳақида маълумотлар ўзбек тилида\nHome Йўриқномалар Флузамед капсулалар\nДори шакли: қаттиқ желатин капсулалар\nфаол модда: 150 мг флуконазол;\nёрдамчи моддалар: лактоза моногидрати, микрокристалл целлюлоза, магний стеарати, натрий лаурилсульфати;\nкапсула қобиғини таркиби: қалпоқчаси (желатин, титан диоксиди, кармоизин, бриллиант кўки), корпуси (желатин, титан диоксиди, бриллиант кўки).\nТаърифи: оқ ранги кукун сақловчи, қалпоқчаси тўқ мовий рангли, корпуси оқ рангли, №1 ўлчамли қаттиқ желатин капсулалар.\nАТХ коди: J02АС01\nФлузамед – триазол гуруҳига мансуб бўлган замбуруғларга қарши воситадир. Препаратнинг фаол моддаси – флуконазол – замбуруғларнинг ҳужайра мембраналарида стероллар синтезини кучли селектив ингибитори ҳисобланади. Таъсир механизми цитохром Р450 ни блокадаси билан ифодаланади. Флуконазол замбуруғларнинг ҳужайраларидаги ланостеролни эргостеролга айланишини блоклайди; ҳужайра мембаранасининг ўтказувчанлигини оширади, унинг ўсиши ва репликациясини бузади. Замбуруғларнинг цитохром Р450 ферментлар тизими учун танлаб таъсир қилиши юқори бўлганлиги сабабли, одам организмида ушбу ферментларни деярли сусайтирмайди (одамнинг жигар микросомаларида цитохром Р450 га боғлиқ бўлган оксидланиш жараёнларини итраконазол, клотримазол, эконазол ва кетоконазолга нисбатан камроқ даражада бостиради). Антиандроген фаолликка эга эмас.\nОппортунистик микозларда, шу жумладан Candida spp. (шу жумладан кандидознинг иммунодепрессия фонидаги тарқоқ шакллари), Cryptococcus neoformans ва Coccidioides immitis, (шу жумладан, бош мия инфекциялари), Microsporum spp. ва Trichophyton spp. лар чақирган микозларда; Blastomyces dermatitidis, Histoplasma capsulatum (шу жумладан, иммунодепрессияларда) чақирган эндемик микозларда фаолдир.\nПрепарат МИЙ дан тез ва етарлича тўлиқ сўрилади (овқатланиш сўрилиш тезлигига таъсир қилмайди), биокираолишлиги – 90% ни ташкил этади. Максимал концентрациясига препарат оч қоринга қабул қилингандан сўнг 0,5-1,5 соат ўтгач эришилади.\nПлазма оқсиллари билан боғланиши – 11-12% ни ташкил этади. Организмнинг барча суюқликларига яхши ўтади. Кўкрак сути, бўғим суюқлиги, сўлак, балғам ва перитонеал суюқликда фаол модданинг концентрацияси қон плазмасидаги концентрацияси билан бир хилдир. Қин шиллиғида доимий қийматларга ичга қабул қилинганидан сўнг 8 соат ўтгач эришилади ва шу қийматда камида 24 соат давомида ушланиб туради. Тер суюқлигида, эпидермисда ва терининг шох қаватида зардобдаги концентрациясига нисбатан юқори концентрацияларга (селектив тўпланиши) эришилади. 80% организмдан ўзгармаган ҳолда буйраклар орқали, қолган қисми метаболитлар кўринишида чиқарилади. Қонда айланиб юрувчи метаболитлари аниқланмаган. Ярим чиқарилиш даври тахминан 30 соатни ташкил этади.\nФлуконазолнинг фармакокинетикаси буйрак фаолиятига аҳамиятли даражада боғлиқдир, бунда ярим чиқарилиш даври ва креатинин клиренси ўртасидаги боғлиқлик қарама-қарши пропорционалдир. 3 соат давомида ўтказилган гемодиализдан сўнг флуконазолнинг қон плазмасидаги концентрацияси 50% га камаяди.\nОИТС билан хасталанган беморларда орофарингеал кандидозни қайталанишини олдини олиш учун;\nўткир ёки қайталанувчи вагинал кандидоз; вагинал кандидознинг қайталанишлар сонини (бир йилда 3 ва ундан ортиқ ҳуружлар) камайтириш мақсадида олдини олиш учун; кандидозли баланитни олдини олиш учун;\nтери микозлари, шу жумладан оёқ панжаси, тана ва чов соҳасининг микозлари, кепаксимон темиратки; онихомикозлар; терининг кандидозли инфекцияларини даволаш учун қўлланади;\nКапсулалар ичга қабул қилинади.\nФлуконазолнинг суткалик дозаси замбуруғли инфекциянинг табиати ва оғирлигига боғлиқ.\nЗамбуруғларга қарши препаратларни такроран қабул қилиш зарур бўлган инфекцияларда, препарат билан даволашни замбуруғли инфекциянинг клиник ва лаборатор белгилари бутунлай йўқолгунича давом эттириш керак.\nФлузамед капсулалари овқатланишдан қатъий назар бутун ҳолда ютилади.\n18 ёшгача бўлган болалар ва 60 ёшдан ошган пациентларга препаратнинг бир марталик дозасини шифокорнинг кўрсатмасисиз қўллаш тавсия этилмайди.\nОИТС билан хасталанган беморларда орофарингеал кандидознинг қайталанишини олдини олиш учун тўлиқ бирламчи даволаш курси тугаганидан сўнг препарат 150 мг дан ҳафтада бир марта буюрилиши мумкин.\nВагинал кандидоз: 150 мг ичга бир марта қабул қилинади.\nВагинал кандидозни қайталанишини олдини олиш учун 150 мг дан ойда бир марта қабул қилинади. Даволаш давомийлиги индивидуал равишда аниқланади; у 4 ойдан 12 ойгача бўлиши мумкин. Баъзи беморларга препаратни тез-тез қўллаш талаб этилиши мумкин.\nCandida чақирган баланит: 150 мг ичга бир марта қабул қилинади.\nТери инфекциялари (шу жумладан, оёқ панжаси, силлиқ тери, чов соҳаси микозлари ва кандидозли инфекциялар): 150 мг ҳафтада бир марта, даволаш курси – 2-4 ҳафтани ташкил этади, оёқ панжаси микозида – 6 ҳафтагача давом этиши мумкин.\nОнихомикозлар: 150 мг ҳафтада бир марта қабул қилинади. Даволаш курси шикастланган тирноқ ўрнига соғлом тирноқ бутунлай ўсиб чиққунича давом эттирилади. Қўл ва оёқларнинг бармоқларида тирноқларни такроран ўсиши учун нормада мувофиқ 3-6 ой ва 6-12 ой талаб этилади.\nФлуконазолни буйрак фаолиятини бузилишларида қўлланиши\nПрепарат бир марта қўлланганида дозага тузатиш киритиш талаб этилмайди.\nОвқат ҳазм қилиш тизими томонидан: иштаҳани пасайиши, кўнгил айниши, қабзият ва диарея, метеоризм, қоринда оғриқ, тиш оғриғи, кам ҳолларда – жигар фаолиятини бузилиши (кўз склерасини сарғайиши, сариқлик, гипербилирубинемия, АЛТ, АСТ ва ИФ нинг фаоллигини ошиши);\nНерв тизими томонидан: бош оғриғи, бош айланиши, ҳаддан ташқари толиқиш, кам ҳолларда – тиришишлар бўлиши мумкин;\nҚон яратиш аъзолари томонидан: кам ҳолларда – лейкопения, тромбоцитопения (қон кетишлар, петехиялар), нейтропения, агранулоцитоз.\nАллергик реакциялар: тери тошмалари, кам ҳолларда – кўп шаклли экссудатив эритема (шу жумладан, Стивенс-Джонсон синдроми), токсик эпидермал некролиз (Лайелл синдроми), анафилактоид реакциялар.\nБошқалар: кам ҳолларда – буйрак фаолиятини бузилиши, алопеция, гиперхолестеринемия, гипертриглицеридемия, гипокалиемия бўлиши мумкин.\nфлуконазол ва тиазол бирикмаларига юқори сезувчанлик;\nQT оралиғини узайтирувчи препаратлар (шу жумладан терфенадин ёки астемизол) ни бир вақтда қабул қилиш;\nФлуконазол гистамин воситалар (астемизол, терфенадин); қисқа вақт таъсир этувчи бензодиазепинлар гуруҳига мансуб бўлган анксиолитиклар (мидозалам, триазолам); рифабутин, цизаприд, фенитоин, зидовудин, такролимус, циклоспориннинг фармакологик таъсирини кучайтиради; теофиллиннинг ярим чиқарилиш даврини узайтиради ва интоксикацияни ривожланиш ҳавфини оширади, бу унинг дозасига тузатиш киритишни талаб этади.\nГидрохлортиазид флуконазолнинг плазмадаги концентрациясини оширади, рифампицин билан бир вақтда қабул қилинганида флуконазолнинг қон плазмасидан ярим чиқарилиш даврини пасайиши кузатилади.\nФлуконазол перорал гипогликемик дори препаратлари – сульфонилмочевина ҳосилалари (глибенкламид, глипизид, толбутамид) нинг плазмадаги концентрациясини оширади, ҳамда ярим чиқарилиш даврини узайтиради. Бу препаратлар бир вақтда қўлланганида гипогликемияни ривожланишини олдини олиш учун қондаги қанднинг миқдорини яхшилаб назорат қилиш керак.\nФлуконазол перорал ҳомилага қарши дори препаратлари билан бир вақтда қўлланганида гормонлар (эстрадиол, левоноргестрел) нинг концентрацияси ўзгариши мумкин, бу дори препаратлари бир вақтда қабул қилинганида ривожланиши мумкин бўлган ножўя симптомларни бартараф қилиш учун пациент аёлларнинг ҳолатини янада яхшироқ назорат қилиш керак.\nКумарин антикоагулянтларнинг самарадорлигини оширади, протромбин вақти ошиши мумкин, оқибатда қон кетиши (гематомалар, бурундан ва МИЙ дан қон кетиши, гематурия, мелена) ривожланиши мумкин.\nФлуконазол ва амфотерицин В бир вақтда буюрилганида уларнинг ўзаро таъсири антагонистик ҳусусиятга эгалигини инобатга олиш керак, бироқ амалиётда ўзаро таъсирининг натижаси, қайси модда эртароқ юборилганлиги ва патоген замбуруғнинг тури билан аниқланади.\nФлуконазол билан даволашни клиник-гематологик ремиссия пайдо бўлгунигача давом эттириш керак. Даволашни муддатидан олдин тўхтатиш рецидивларни ривожланишига олиб келади.\nПрепарат билан даволашни микробиологик экиш ёки бошқа лаборатор таҳлилларнинг натижалари чиқмаганида ҳам бошлаш мумкин, бироқ натижалари чиққанида фунгицид даволашга мувофиқ равишда тузатиш киритиш тавсия этилади.\nДаволаниш вақтида қон кўрсаткичлари, буйрак ва жигар фаолиятини назорат қилиш керак. Флуконазол билан даволаниш вақтида жигарнинг жиддий шикастланиш белгиларини аниқлаш мақсадида ушбу кўрсаткичлар бузилган беморларни кузатиш керак. Буйрак фаолиятини бузилиши ривожланганида препаратни қабул қилишни тўхтатиш керак. Флуконазолнинг гепатотоксик таъсири одатда орқага қайтади, симптомлари даволаш тўхтатилганидан сўнг ўтиб кетади.\nБеморларда тери тошмалари пайдо бўлганида уларни яхшилаб кузатиш керак ва тери реакциялари зўрайиб борса, даволашни тўхтатиш керак (Стивенс-Джонсон синдроми, токсик эпидермал некролиз, полиморф эритемани ривожланиш ҳавфи мавжуд).\nЮзаки замбуруғли инфекция бўйича даволанаётган беморда флуконазолни қўллаш билан боғлиқ бўлиши мумкин бўлган тошма пайдо бўлганида, препаратни бекор қилиш керак. Инвазив / тизимли замбуруғли инфекциялари бўлган беморларда тошма пайдо бўлганида уларни синчиклаб кузатиш ва буллёз шикастланишлар пайдо бўлганида флуконазолни бекор қилиш керак.\nПрепарат буйрак фаолиятини бузилишлари бўлган пациентларга, янги туғилган чақалоқларга, ОИТС билан хасталанган беморларга (иммунитетни сусайиши бўлган бошқа ҳолатларда ҳам), шунингдек потенциал проаритмик ҳолатларда бўлган пациентларга эҳтиёткорлик билан буюрилади.\nҲомиладорлик ва эмизиш даврида қулланиши\nФлуконазол кўкрак сутида плазмадаги концентрациясига яқин концентрацияларда аниқланади, шунинг учун уни лактация вақтида буюриш тавсия этилмайди.\nФлузамед автомобилни бошқариш ва психомотор реакцияларнинг юқори тезлигини талаб этувчи ишларни бажариш қобилиятига таъсир қилмайди.\nСимптомлари: кўнгил айниши, қусиш, диарея, оғирроқ ҳолатларда – тиришишлар бўлиши мумкин.\nДаволаш: симптоматик. Меъдани ювиш, жадаллаштирилган диурез ўтказилади. 3 соат давом этган гемодиализ препаратнинг плазмадаги концентрациясини тахминан 50% га камайтиради.\nҚаттиқ желатин капсулалар. 1 капсула блистерда. 1 блистер қўллаш бўйича йўриқномаси билан бирга картон қутида.\nНамликдан ҳимояланган жойда, 25°С дан юқори бўлмаган ҳароратда сақлансин.\nОлдингисиФлузамед кўз томчилари14.07.2021


Элликқалъадаги “Норинжон бобо” зиёратгоҳида бўлганмисиз? – Қорақалпоғистон Ахборот Агентлиги\n2 октябрь 2020, 14:13 94\nЭлликқалъадаги “Норинжон бобо” зиёратгоҳида бўлганмисиз?\nОролбўйидаги муқаддас қадамжо – “Норинжон бобо” мажмуаси Элликқалъа туманида жойлашган.\nМаълумотларга кўра, Абдулла Норинжоний ўз даврининг таниқли алломаларидан бўлиб, ўрта асрларда яшаб ўтган. Норинжон бобонинг асл исми Муҳаммад ибн Мусо ибн Довуд Абу Абдуллоҳдир. У Арабистондан Ўрта Осиёга кўчиб келгандан кейин маҳаллий аҳолига дин илмини ўргатган, ислом маданиятини тарғиб қилган.\nНоринжон бобо ва унинг мақбараси, Норин қалъаси ҳақида ишончли маълумотлар археолог олим Ғайратдин Хўжаниёзовнинг мақолаларида акс эттирилган. Олимнинг “Тамаддун нури” журналида чоп этилган “Норинжон қалъаси ва Норинжон бобо мажмуаси” номли мақоласида таъкидланишича, сўнгги даврда топилган қабртош Муҳаммад ибн Мусо ибн Довуд Абу Абдуллоҳ ан-Норинжонийнинг яшаган даврига аниқлик киритди.\nУндаги ёзувда шайхнинг X аср бошларида вафот этгани ва у қалъанинг ғарбий девори ёнига дафн этилгани айтилган. Мазкур қабртош ҳозирда Қорақалпоғистон тарихи ва маданияти музейида сақланмоқда.\nX-XI асрларда Норинжон қалъаси Жанубий Орол бўйидаги яхши ривожланган қалъалардан бири бўлган. Бунинг сабаби қалъанинг савдо йўлига яқин жойда қурилганидир. Бу ердан Бухоро, Самарқанд, Шарқий Туркистонга ва қуйи Сирдарё бўйидаги қалъаларга савдо йўли ўтган.\nИстиқлол йилларида тарихий қадамжода таъмирлаш, ободонлаштириш ишлари олиб борилиб, зиёратчи ва сайёҳлар учун барча шароитлар яратилди.


Мактаб ўқувчилари фанлар бўйича республика олимпиадасида ўрин ололмади. Самарқанд вилоят ҳалқ таълими бошқармаси нима деб изоҳ берди? - zarnews.uz\nМактаб ўқувчилари фанлар бўйича республика олимпиадасида ўрин ололмади. Самарқанд вилоят ҳалқ таълими бошқармаси нима деб изоҳ берди?\nУзоқ йиллар давомида 11 йиллик таълимнинг бўлмагани, академик лицей ва касб-ҳунар коллежлари битирувчи курсларида 12 йиллик таълим бўлганлиги фан олимпиадалари натижаларига ўз таъсирини кўрсатди. Қолаверса, биринчи навбатда ўқувчиларимизнинг бундай паст кўрсатгични қўлга киритишида ўзимиз айбдормиз. Олимпиадада қатнашадиган ёшлар билан мустақил ишлашда бироз эътиборсизликка йўл қўйилди. Келгусида ўтказиладиган фан олимпиадаларига мукаммал тайёргарлик кўриш, бунданда иқтидорли ўқувчиларни аниқлаш, уларни илғор тажрибали ўқитувчиларга бириктириш масалаларига келишиб олинди ва бу бўйича тегишли чора-тадбирлар белгиланди.\nШунингдек, паст натижанинг яна бир сабаби шундаки, олимпиада Ўзбекистон Республикаси Олий ва ўрта махсус таълим вазирлиги ҳамда Вазирлар Маҳкамаси ҳузуридаги Давлат тест марказининг 2009 йил 1 майдаги “Академик лицейлар, касб-ҳунар коллежлари ва умумтаълим мактаблари ўқувчиларининг умумтаълим фанлари бўйича республика олимпиадаларини ўтказиш ва халқаро фан олимпиадалари иштирокчиларини танлаш тўғрисидаги низом” асосида ташкил этилди. Бироқ 2019 йил 29 май куни низомнинг 10 банди, яъни баҳолаш мезонига ўзгартириш киритилди. Унда ёзма иш учун ҳам 50 балл, тест синовлари учун ҳам 50 балл эмас, балки ёзма ишга 30 ва тест синовига 70 балл этиб белгиланди. Шу боис ҳам йигит-қизларнинг тўплаган баллари кескин тушиб кетди. Негаки, ёшлар кўпроқ ёзма ишга тайёрланган эди.\nБунинг асоси сифатида ёшларнинг 30 баллик ёзма ишдан тўплаган балларини келтирамиз.\nСамарқанд туманидаги 30-умумий ўрта таълим мактаби ўқувчиси Нушоба Сафарбоева тожик тили фанидан 29 балл;\nСамарқанд шаҳар 43-ИДУМ ўқувчиси Нафиса Давронова немис тили фанидан 26 балл;\nСамарқанд шаҳридаги 51-ИДУМ ўқувчилари Ҳилола Расулова ва Даниэл Овсянников немис тили фанидан 25 балл;\nБундай натижалар ёмон эмас, албатта, аммо ўқувчиларимиз учун 40 тадан 5-10 тача ёпиқ тест синовларининг берилиши уларнинг чалғишига олиб келди. Шундай бўлса-да, номлари келтирилган ва яна кўплаб ўқувчиларимиз 80 баллдан (ўтиш 76 балл) юқори кўрсаткичларни қўлга киритди.\nЎйлаймизки, кейинги олимпиадаларда умумий ўрта таълим мактабларининг ўқувчи-ёшлари энг юқори балларни қўлга киритади.\nЖомбойда фан олимпиадаси ғолибларига стипендия берилади\n31-Халқаро биология олимпиадасида ўзбекистонлик ўқувчи илк бор олтин медални қўлга киритди